ועדת הכספים, כנסת 20, פרוטוקול מספר 1151, 2018-11-05 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו מתחילים בסעיף הראשון: שינויים בתקציב לשנת 2018.

טמיר כהן: יש הצעות לסדר היום.

משה גפני: יש הצעות לסדר?

משה גפני: מי נרשם?

טמיר כהן: שמולי, איפה הוא?

מיקי רוזנטל: שמולי ראשון, זה דיון שלו.

טמיר כהן: הם נרשמו לדיון, לא להצעות לסדר.

משה גפני: אנחנו עוברים למס' פנייה לוועדה 154, רשויות מקומיות.

משה גפני: מי מסביר את הפנייה?

משה גפני: בבקשה.

ששון דקל: הפנייה עוסקת בהעברה של 107 מיליון שקלים חדשים בהרשאה להתחייב בגין החלטת ממשלה מס' 2262 מיום 8 בינואר 2017.

משה גפני: לא חשובה החלטת הממשלה ולא המס' שלה, על מה מדובר?

מיקי רוזנטל: על מה מוציאים את הכסף?

משה גפני: הממשלה החליטה.

משה גפני: הממשלה החליטה הרבה דברים.

משה גפני: אז מה אם היא החליטה?

ששון דקל: הנושא של ההחלטה הוא פיתוח כלכלי של מחוז צפון וצעדים משלימים לעיר חיפה.

ששון דקל: עיקר הכסף מיועד לטובת פרויקטים לפיתוח כלכלי ברשויות של מחוז צפון, ולפרויקטים של פיתוח ארגוני ברשויות של מחוז צפון.

סתיו שפיר: אפשר שאלה בבקשה, כבוד היושב-ראש?

משה גפני: רק כשהוא יסיים.

סתיו שפיר: הוא סיים.

משה גפני: זה פיתוח הצפון?

ששון דקל: כן.

סתיו שפיר: אתה יכול להרחיב מה קורה עם התוכנית לפיתוח הצפון שמ-2015 כבר מחכה?

משה גפני: רגע, סתיו.

סתיו שפיר: מה?

משה גפני: כלום.

משה גפני: עוד לא סיימתי.

משה גפני: כמובן שאתן לך, אבל לא סיימתי את הנושא עצמו.

סתיו שפיר: חשבתי שהתחיל הדיון.

סתיו שפיר: בבקשה.

משה גפני: עבור מה הכסף הזה מיועד?

ששון דקל: עבור פרויקטים לפיתוח כלכלי ברשויות של מחוז צפון.

ששון דקל: פרויקטים שיכלו להניב לרשויות האלה - - -

משה גפני: למה דווקא צפון?

ששון דקל: כי ההחלטה הזאת דנה ברשויות בצפון.

משה גפני: ההחלטה לא מעניינת אותי.

משה גפני: תסביר.

משה גפני: אני רוצה לדעת למה, למה לא דרום, למה לא שדרות.

ששון דקל: במקרה יש גם החלטה שמטפלת בדרום, אבל ההחלטה הזאת מתעסקת בצפון, ולכן התקציב - - -

משה גפני: ומה ההעברה הזאת עושה בצפון?

מיקי רוזנטל: היא נודדת צפונה.

משה גפני: מה היא עושה?

משה גפני: 107 מיליון שקל, מה הם עושים בצפון?

מוסי רז: מחסלת את הפקק.

מיקי רוזנטל: זה לחיסול הפקקים, זה יפה.

ששון דקל: החלק העיקרי של הסכום, 84 מיליון שקל מתוכו מיועד עבור רשויות מקומיות שיוכלו ליזום פרויקטים שיוכלו להניב להן הכנסה עתידית, וכך לחזק את מקורות ההכנסה שלהן; עוד 19 מיליון שקל מיועדים לפרויקטים עבור פיתוח ארגוני באותן רשויות, כדי שהן יוכלו לחזק את מנגנון ההון האנושי שלהן; ועוד 4 מיליון שקל הם עבור הקמת אשכולות חדשים באזור צפון.

משה גפני: סתיו שפיר, בבקשה.

סתיו שפיר: כמה שאלות, בבקשה.

סתיו שפיר: תוכנית פיתוח הצפון שבהתחלה הסכום שהובטח מתוכה היה 19 מיליארד שקלים על פני כמה שנים, ואחר כך כמו שגילינו הלכה והצטמצמה.

סתיו שפיר: הרבה מהתוכנית הזאת שעברה כמובן בהחלטת ממשלה – דיברנו על זה גם בוועדת השקיפות, ואני חושבת שהיית בדיון הזה בעצמך – הלכה והצטמצמה עד כדי כך שכשגילינו סוף סוף מה יש בתוכנית הסתבר שהיא בכלל דיברה על כל מיני דברים שכבר קרו בעבר ובכלל לא תוקצבו מחדש.

סתיו שפיר: הובטח אז על-ידי משרד הפנים ומשרד רוה"מ שהתוכנית הזאת הולכת להיות מתוקצבת, והכספים יעברו לצפון.

סתיו שפיר: זה משהו שנחשב כחלק מתוכנית הצפון?

ששון דקל: מתוכנית - - -

סתיו שפיר: תוכנית לחיזוק הצפון.

סתיו שפיר: הייתה החלטת ממשלה על 19 מיליארד שקלים.

ששון דקל: הייתה החלטה, כן.

ששון דקל: אני לא יודע - - -

משה גפני: רק רגע, שנייה.

משה גפני: אתה לא נכנס לתוך הדברים שלה, ותענה מתי שאני אומר לך.

סתיו שפיר: והשאלה השנייה, אני רואה שהרוב פה זה - - -

משה גפני: אז מה השאלה?

משה גפני: למה הממשלה לא עומדת בדיבורה?

סתיו שפיר: האם זה חלק מתוכנית הצפון?

משה גפני: אני אענה על זה.

סתיו שפיר: מתי ממשלת ישראל מתכוונת להעביר את כל הסכום של תוכנית הצפון כפי שהובטח, ולהתחיל סוף סוף את התוכנית החשובה הזאת שנוגעת גם לשירותי הבריאות וגם לתשתיות, ולהרבה נושאים שעומדים על סדר-היום?

סתיו שפיר: וחוץ מזה, אני רואה פה בטבלאות שפשוט הכול בהרשאה להתחייב, אז במה מותנית ההרשאה הזאת?

סתיו שפיר: באיזה רשויות בדיוק אתם מעבירים את הכסף?

סתיו שפיר: מה הן אבני הדרך שהן צריכות להגיע אליהן כדי לקבל את הכספים מתוך ההרשאה?

סתיו שפיר: לא צירפתם פה שום דברי הסבר.

סתיו שפיר: אני לפחות לא מוצאת שום דברי הסבר נוספים על ההעברה הזאת.

סתיו שפיר: יכול להיות שזה הגיע לוועדה ולא עבר אלינו?

משה גפני: לא.

סתיו שפיר: שגית, היו דברי הסבר נוספים לזה?

שיר שפר: כן, ההשלמה נמצאת בדף מאחורה.

סתיו שפיר: הדף האחד הזה?

סתיו שפיר: אלו לא דברי הסבר.

סתיו שפיר: קודם כול לא מצורפת פה לא החלטת הממשלה, אין פה שום הסבר על מיהן הרשויות שמקבלות את הכספים.

שגית אפיק: החלטת הממשלה מצורפת.

סתיו שפיר: ושם יש את הרשויות שמקבלות את הכספים?

שגית אפיק: מזכירות הוועדה צירפה את החלטת הממשלה.

מיקי רוזנטל: החלטת הממשלה מצורפת.

סתיו שפיר: כולל הרשויות?

סתיו שפיר: כולל רשימת הרשויות?

משה גפני: לא הרשימה.

משה גפני: אין רשימת רשויות.

סתיו שפיר: יש הרבה רשויות בצפון, מי מקבל את הכסף?

סתיו שפיר: מהן אבני הדרך להעברת הכספים האלה?

סתיו שפיר: כל הדברים האלה, גפני, אמורים להיכלל בדברי ההסבר לפי הנוהל של הוועדה.

משה גפני: בסדר, מה שהלשכה המשפטית אומרת זה מה שכלול.

משה גפני: בבקשה, תשובות.

סתיו שפיר: ובעיני הלשכה המשפטית אלה דברי הסבר מספקים?

סתיו שפיר: זה חבל.

סתיו שפיר: זה אומר שחזרנו אחורה.

משה גפני: לא.

משה גפני: תשאלי את המשרדים, הם יגידו לך שלא רק שלא חזרנו אחורה, אלא הלכנו קדימה.

סתיו שפיר: אתה מבין משהו?

סתיו שפיר: אתה מבין משהו מהדבר הזה?

סתיו שפיר: צריך להפעיל טלפתיה - - -

משה גפני: בבקשה, תשיב.

ששון דקל: לגבי ההחלטה כולה אני לא יכול להשיב, זה לא בתחום אחריותי.

ששון דקל: אני לא יכול לדבר על הכול.

ששון דקל: אני יכול לדבר רק על החלק של משרד הפנים, שבעיקרון דובר על סכום של כ-222 מיליון שקל שיועברו בשנתיים.

ששון דקל: בשנה הקודמת הועברו 111 מיליון, והשנה כרגע יש העברה של עוד 107 מיליון, שזה משלים למעשה את כל הסכום שאמור להתקבל לחלק של משרד הפנים בתוכנית הצפון.

ששון דקל: הסכום הזה מיועד לשלושה נושאים, כמו שאמרתי, פרויקטים לפיתוח כלכלי, פרויקטים של פיתוח ארגונים, והתאמת אשכולות.

ששון דקל: למה זה בתקציב הרשאה?

סתיו שפיר: מה זה אומר הדברים האלה?

ששון דקל: זה כסף תוספתי, זה כסף חדש.

סתיו שפיר: ולאיזה רשויות זה עובר?

סתיו שפיר: איזה פיתוח?

ששון דקל: יש פה את הרשימה.

סתיו שפיר: איך קובעים איזו תוכנית פיתוח תהיה באיזו רשות?

סתיו שפיר: איפה כל הפרטים לדבר הזה?

סתיו שפיר: אתה נותן כותרות.

ששון דקל: לכל רשות נקבע סכום, והרשויות התבקשו להכין פרויקטים במתכונת הזאת.

סתיו שפיר: בין כמה רשויות מתחלק הכסף הזה?

ששון דקל: כמה רשויות?

ששון דקל: לא ספרתי.

סתיו שפיר: אתה יכול להעביר לחברי הכנסת את הרשימה?

ששון דקל: כן, אין בעיה.

סתיו שפיר: עכשיו.

סתיו שפיר: שנבין איך זה מתחלק.

ששון דקל: עכשיו?

משה גפני: לא, לא.

סתיו שפיר: זה מה שאמור להיות בדפי ההסבר לפי נוהל שלנו, גפני.

משה גפני: סתיו, אבל סיכמנו שלא את מנהלת את הוועדה.

משה גפני: את יכולה לבקש ממני שאני אבקש מהם לחלק את הרשימה.

משה גפני: אני בעד לחלק את הרשימה.

סתיו שפיר: אני לא יודעת איפה היה הסיכום הזה, אבל אפשר לפתוח את הדיון על זה.

משה גפני: הרשימה לא דרמטית.

משה גפני: מה הם יכולים לעשות?

סתיו שפיר: אתה מבין לאיפה עובר הכסף?

משה גפני: כן.

סתיו שפיר: כן?

סתיו שפיר: תספר לנו.

שגית אפיק: הנה, לרשויות המקומיות הנכללות בהחלטה.

שגית אפיק: זה מה שהוא אמר.

משה גפני: בבקשה, כמה רשויות?

משה גפני: בערך.

ששון דקל: 34 רשויות.

סתיו שפיר: מה זה הרשאה להתחייב שנמצאת פה על 831,938 מיליון שקלים?

ששון דקל: איזה?

ששון דקל: איפה?

סתיו שפיר: בתוך הטבלה.

סתיו שפיר: אלה ההרשאות להתחייב של הרשויות בכלל.

סתיו שפיר: הכול בהרשאה להתחייב, זה לא תקציב.

סתיו שפיר: זה הכול בהרשאה, אז לפי מה הם הולכים לקבל את הכסף?

ששון דקל: מה זאת אומרת?

ששון דקל: נעשתה הקצאה, כל רשות יש לה סכום מיועד, והיא תגיש פרויקטים.

ששון דקל: עכשיו זה עניין של פרויקטים.

ששון דקל: הם לא בשנה אחת, הם נעשים על פני בין שנתיים לשלוש בממוצע, אז גם התשלום המזומן - - -

סתיו שפיר: כלומר, אתם עוד לא יודעים מה הפרויקטים.

ששון דקל: אנחנו יודעים כבר מה הפרויקטים.

ששון דקל: הרשויות כבר הגישו, ואנחנו מחכים להעברה הזאת כדי שנוכל כבר לאשר להם.

מיקי רוזנטל: אם אתם לא יודעים, למה אנחנו צריכים להעביר עכשיו את הכסף?

מיקי רוזנטל: אחרי שתאשרו את זה נאשר את הכסף.

סתיו שפיר: למה זה עדיין בהרשאה אם אתם יודעים מה הפרויקטים?

ששון דקל: כי התשלום לא מתבצע - - -

משה גפני: רגע, אני אגיד מה שהסברת, מה שהבנתי.

משה גפני: הבנתי שפניתם לרשויות במחוז הצפון, לאותו מחוז עליו אנחנו מדברים, ביקשתם מהם פרויקטים שאותם הם מתעתדים לבצע.

משה גפני: לכן, כל עוד שלא יעבור הכסף הזה בהרשאה להתחייב לא תוכלו לאשר את הפרויקטים האלה.

משה גפני: אתם מאשרים אותם על-פי חוות הדעת המקצועית שלכם.

סתיו שפיר: הוא אמר שהוא אישר את הפרויקטים.

משה גפני: ולכן זאת הרשאה להתחייב, מכיוון שזה לא כסף מזומן, היות שאתם לא יודעים נכון לרגע זה מהם הפרויקטים שעליהם מדובר.

מיקי רוזנטל: אולי נסביר את זה בעברית?

ששון דקל: אנחנו יודעים את הפרויקטים.

מיקי רוזנטל: הממשלה התחייבה לעשות הרבה מאוד דברים לטובת הצפון, ולא עשתה שום דבר.

מיקי רוזנטל: ואז הייתה הפגנה של תושבי הצפון, ואז נבהלתם, ואז אמרתם: תעשו מהר מהר משהו.

משה גפני: זה לא מופיע בדברי ההסבר.

מיקי רוזנטל: ככה צריכים להסביר את זה, כי זה מה שהיה באמת.

משה גפני: מה שנכון נכון.

משה גפני: בבקשה.

מיקי רוזנטל: זאת האמת היחידה.

משה גפני: רגע, אבל עכשיו היא מדברת.

ביין ותד: יש שני סוגי הקצאות לרשויות, יש את השוטף המזומן ויש את ההרשאה להתחייב.

ביין ותד: ההרשאה להתחייב ניתנת לרשות גם כשאושר הפרויקט, אבל זה פרויקט לטווח ארוך.

ביין ותד: לכן נותנים להן התחייבות לצאת לדרך, והמזומן ניתן בהתאם לאבני דרך שהרשויות מגישות למשרד הפנים, חשבוניות שהן שילמו.

ביין ותד: לכן זה נקרא הרשאה להתחייב.

ביין ותד: גם אם הפרויקט אושר עדיין זאת הרשאה להתחייב, והמזומן יועבר בהתאם לתשלומים ולאבני הדרך שהרשויות ביצעו בפרויקטים.

משה גפני: יש לנו רוב?

מיקי רוזנטל: יש לכם רוב קלוש.

מיקי רוזנטל: לא הייתי בונה על זה.

משה גפני: תאמין לי.

סתיו שפיר: תעבירו לנו בבקשה את הרשימה.

סתיו שפיר: אני מבקשת את הרשימה.

משה גפני: סתיו, אחרי זה.

סתיו שפיר: ואת אבני הדרך.

משה גפני: הרשימה היא לא חלק מהעניין.

סתיו שפיר: איך אני אצביע אחרי אם ישר מצביעים על זה?

משה גפני: העניין הוא העיקרון והקריטריון.

משה גפני: אני מבקש שתעביר למזכירות הוועדה שיחלקו את זה לכל חברי הוועדה.

סתיו שפיר: אגב, אם אנחנו כבר עם משרד הפנים, אפשר גם לשאול כמה עלה הקמת האתר הכושל על הבחירות ברשויות המקומיות, שעד לרגע זה לא עובד בצורה שהוא אמור לעבוד?

משה גפני: על מה את שואלת?

איילת נחמיאס ורבין: דווקא שאלה מצוינת.

מיקי לוי: שאלה מצוינת.

משה גפני: על מה?

סתיו שפיר: אתר האינטרנט שנועד לדווח לציבור מהן תוצאות הבחירות לרשויות המקומיות, והוא קרס בליל הבחירות.

משה גפני: זה לא.

משה גפני: אגב, לא העברתם עדיין את - - -

קריאות: - - -

משה גפני: די כבר, באמת.

משה גפני: זה נראה עכשיו כמו כולל, לומדים בחברותות.

מיקי לוי: אבל זאת שאלה מצוינת, אדוני.

משה גפני: זה נכון.

משה גפני: אבל מה זה קשור להעברה הזאת?

סתיו שפיר: זה משרד הפנים.

משה גפני: רגע, סתיו.

משה גפני: הייתם צריכים להעביר, היה סיכום פה, איפה דוד ביטן?

קריאה: פה בחוץ.

משה גפני: איפה הוא?

משה גפני: תקראי לו.

משה גפני: היה סיכום.

דוד ביטן: עם מי?

דוד ביטן: קודם כול נכון.

דוד ביטן: עכשיו דבר.

משה גפני: היה סיכום להעביר את הכסף לרשויות שעוטפות את שדה התעופה בן-גוריון.

משה גפני: היה סיכום, היה על זה ויכוח גדול ובסוף הגענו להסכמה.

דוד ביטן: נכון.

משה גפני: הכסף לא עובר.

משה גפני: ראשי הרשויות פונים ואומרים שהכסף לא עובר.

משה גפני: אתה יודע לענות על זה?

ביין ותד: מדובר במנגנון בחקיקה שצריך לקבוע מנגנון לחלוקה שגם רשויות הגובלות - - -

משה גפני: עברה מאז כבר כמעט שנה, עשרה חודשים.

ביין ותד: מדובר במנגנון שמשרד האוצר ומשרד הפנים מגבשים אותו בשלב זה.

יואל חסון: למה לוקח לכם כל כך הרבה זמן?

משה גפני: כמה זמן זה ייקח?

דוד ביטן: לא רק זה, רצינו להעביר את זה בחוק.

דוד ביטן: אמרנו: תנו לנו לעשות מנגנון, ותראו מה קורה.

משה גפני: כן, בדיוק.

ביין ותד: אז זה בתהליך, אנחנו עובדים על המנגנון.

משה גפני: מתי ייגמר העניין הזה?

ביין ותד: אני צריכה לבדוק מול הגורמים, מול משרד הפנים.

משה גפני: המשמעות של העניין שלא נוכל להסכים, ברגע שתהיינה הצעות - - -

יואל חסון: אני מציע שהיא תצא החוצה, תבדוק, ותחזור עם תשובה מוסמכת, כי אחרת עוד פעם נחכה פה חודשים.

מיקי רוזנטל: עוד פעם אני רואה שדברי ההסבר שלי של מה שקורה - - -

משה גפני: לא, לא.

מיקי רוזנטל: אני חושב שאתה צריך.

מיקי רוזנטל: האמת היא לא זאת, אני נורא מצטער.

מיקי רוזנטל: האמת היא ששר הפנים מנסה לתת את הכסף למועצות מקומיות נוספות, זאת האמת.

משה גפני: לא, לא.

דוד ביטן: הוא צודק.

מיקי רוזנטל: אני צודק.

מיקי רוזנטל: תאמין לי שאני יודע מה אני מדבר.

דוד ביטן: לבני ברק.

דוד ביטן: כאילו יש לבני ברק איזו קרבה - - -

מיקי רוזנטל: כן, העשן מלוד מגיע גם לכל מיני.

משה גפני: אני מציע שתיכנסו לפוליטיקה החרדית כדי לא להגיד את מה שאמרת עכשיו.

דוד ביטן: זה המצב.

משה גפני: תגידי לי בבקשה כמה זמן זה ייקח, בגלל שהמשמעות של העניין שיותר לא נגיע להסדרים עם משרד הפנים.

משה גפני: זאת המשמעות.

משה גפני: הרי לא עשינו את זה בחקיקה, בגלל שאמרתם שתעשו מנגנון וזה ייגמר מהר.

משה גפני: כמה זמן זה עוד ייקח?

משה גפני: בערך.

ביין ותד: להבנתי זה אמור להיות בחודש הקרוב, לסגור את המנגנון.

משה גפני: בחודש הקרוב.

מיקי רוזנטל: אז בוא נעביר את הכסף הזה אחרי - - -

דוד ביטן: צודק, תעביר להם בחודש הקרוב.

מיקי רוזנטל: בחודש הקרוב נעביר להם, כשהם יעבירו את זה.

ביין ותד: צריך לוודא את זה.

משה גפני: זה חיזוק הצפון.

דוד ביטן: אני יודע.

דוד ביטן: אז מה?

דוד ביטן: מה זה שייך לחיזוק הצפון?

מיקי רוזנטל: האמת שגם אנחנו רוצים להצביע בעד, אבל, תקשיב, אם אתה לא תתלה את זה – אנחנו תומכים בזה.

משה גפני: אמרת חודש.

משה גפני: אני מבקש בתוך חודש להביא את הפתרון של העניין.

דוד ביטן: לא, אבל, גפני, עוד חודש תעביר.

קריאות: - - -

מיקי רוזנטל: גפני, הרי אנחנו רוצים להצביע בעד, אתה יודע את זה.

מיקי רוזנטל: האופוזיציה רוצה להעביר את הכסף לצפון, זאת לא שאלה.

משה גפני: מה אכפת לי, דחיתי את זה כבר חודשיים.

דוד ביטן: מסיבות אחרות, אל תבלבל את המוח.

יצחק וקנין: ידידי מיקי רוזנטל וידידי דוד ביטן, אקדח יש לנו כל הזמן, אני לא חושב שזה נכון לעכב את התקציב הזה.

משה גפני: צריך להעביר את זה.

משה גפני: דוד, צריך להעביר את זה, זה לא משחק, אפילו אם אתה אופוזיציה.

דוד ביטן: טוב, תעביר, אפילו שדפקת אותי בשני מקומות.

משה גפני: אבל נתתי לך מקומות אחרים, עכשיו אני - - - את זה בצפת.

משה גפני: מי בעד אישור הפנייה לוועדה מס' 154?

משה גפני: ירים את ידו.

סתיו שפיר: גפני, אף אחד פה לא יודע על מה הוא מצביע.

סתיו שפיר: שיעבירו את רשימת הרשויות.

מיקי רוזנטל: אנחנו מצביעים בעד, זה הכסף לרשויות בצפון.

משה גפני: יודעים.

משה גפני: מה לא יודעים?

סתיו שפיר: זאת הצבעה לא - - -

יצחק וקנין: לרשויות בצפון, מה יש פה להבין?

משה גפני: מי נגד?

סתיו שפיר: מה קשור בצפון?

רחל עזריה: זה בצפון.

סתיו שפיר: את יודעת איפה זה?

סתיו שפיר: את יודעת איזה רשויות מקומיות אלה?

רחל עזריה: - - -

סתיו שפיר: מה, אנחנו חותמת גומי?

סתיו שפיר: בעד – רוב

סתיו שפיר: נמנעים – אין

משה גפני: הפנייה אושרה.

משה גפני: ואני מבקש, כפי שאמרתי, בתוך חודש להביא את התוכנית של הרשויות שמקיפות את שדה התעופה, את נמל התעופה בן-גוריון, אחרת באמת יתחילו להיות בעיות.

משה גפני: מס' פנייה לוועדה 177 עד 184, משרד ראש הממשלה.

משה גפני: מי מסביר?

מיקי רוזנטל: מי מסביר?

מוסי רז: אני אסביר.

משה גפני: מה אתה תסביר?

מוסי רז: אני מוכן להסביר.

משה גפני: אתה יכול להסביר מה זה ראש ממשלה?

מוסי רז: אני יכול.

מיקי לוי: אני יכול להסביר יותר טוב מהם, תאמין לי.

מיקי רוזנטל: לא, רגע, יש סדר בחברי הכנסת שהגיעו.

מיקי לוי: אני ראשון.

מיקי רוזנטל: לא נכון.

מיקי רוזנטל: מה קרה לך?

מיקי רוזנטל: אנחנו באנו קודם.

מיקי רוזנטל: איציק היה ראשון ואני הייתי שני.

מיקי לוי: תשאל מי ראשון, מי ברשימה.

חזי כהן: הפנייה התקציבית נועדה לתגבר את תקציב משרד ראש הממשלה והמשרדים בסעיף 04 בסך של 153 מיליון ו-58 אלפי שקלים חדשים.

חזי כהן: פירוט התגבורים בפנייה מפורט לפניכם בתוכניות השונות.

מיקי לוי: לא, תפרט בבקשה, אנחנו לא עובדים אצלך.

מיקי רוזנטל: אם אתה לא רוצה לפרט נשאל שאלות.

חזי כהן: אני אפרט.

מיקי לוי: אלו לא טענות אליך.

חזי כהן: אני אפרט.

חזי כהן: בין התגבורים בפנייה 48 מיליון שקלים חדשים לנסיעות ראש הממשלה לחו"ל; 14 מיליון שקלים חדשים לתגבור אבטחת ראש הממשלה; 13 מיליון שקלים חדשים ו-600,000 שקלים חדשים למערך הגיור בעקבות עלייה בהיקפי פעילות המערך; 12 מיליון שקלים חדשים ממשרדי הממשלה עבור פעילות ארכיון המדינה; 60 מיליון שקלים חדשים עבור מטוס ראש הממשלה; 20 מיליון שקלים חדשים עבור פרויקט היוזמה המשותפת לממשלת ישראל והעם היהודי במשרד התפוצות.

מוסי רז: כמה עולה סך הכול המטוס?

חזי כהן: 34 מיליון שקלים חדשים ו-745,000 שקלים חדשים עבור פעולות הלשכה המרכזית לסטטיסטיקה; ו-60 מיליון שקלים חדשים עבור פעילות של המשרד לשוויון חברתי.

מוסי רז: כמה עלה עד עכשיו המטוס של ראש הממשלה?

חזי כהן: 327 מיליון.

סתיו שפיר: אפשר להבין מתי?

מיקי לוי: לא, אני אתקן אותך, 338.

מיקי לוי: יש לי שאלות, אדוני.

מיקי רוזנטל: גם לי יש שאלות.

מיקי לוי: קודם כול, היום דווח באחד העיתונים שהעלות של המטוס - - -

משה גפני: רגע, מיקי, שנייה.

משה גפני: הסברת את הכול?

מיקי רוזנטל: הוא לא הסביר שום דבר.

משה גפני: אז רגע, מה יש לך אתה?

מיקי רוזנטל: הוא לא הסביר כלום.

משה גפני: לא הסביר, אז אני רוצה שיסביר.

מיקי רוזנטל: בבקשה, תשאל אותו, אדוני.

משה גפני: תכף אשאל אותו.

מיקי רוזנטל: תשאל אותו.

מיקי רוזנטל: אתה רוצה שאני אשאל אותך שאלות?

מיקי רוזנטל: אדוני, יש לי אליך שאלות.

משה גפני: אבל, עם כל הכבוד, אני יודע מה שהוא הולך לשאול, אבל קודם כול תסביר.

משה גפני: בבקשה.

מיקי רוזנטל: איי, איי, איי, איי.

חזי כהן: מה השאלה?

מיקי רוזנטל: השאלה היא כדלקמן.

מוסי רז: עדיף לשמור על זכות השתיקה.

משה גפני: רגע, אני אתן לך, אני לא אמנע טוב מבעליו.

מיקי רוזנטל: לא, מאה אחוז.

משה גפני: בבקשה, תשלים את ההסבר.

מיקי לוי: מההתחלה את כל התחומים, כדאי לך.

משה גפני: תשלים את ההסבר.

חזי כהן: בפנייה יש העברות נוספות, העברת - - -

משה גפני: זה שמדבר איתי כל הזמן מהלשכה המרכזית לסטטיסטיקה זה גם?

משה גפני: איינה אתם?

חזי כהן: כן, הלמ"ס נמצאת פה בפנייה בשתי תוכניות, תוכנית הלשכה המרכזית לסטטיסטיקה 34 מיליון ו-745,000; והתוכנית של הסקרים החיצוניים עבור אבטחת מידע בלמ"ס בסך 8 מיליון; ועבור סקר פיאא"ק שבודק מיומנויות מבוגרים; המחזור השני של סקר פיאא"ק מיליון ו-239,000; המשרד לשיתוף פעולה אזורי - 6 מיליון ו-86,000.

מיקי לוי: בשביל מה זה?

מיקי לוי: מה המגמה של המשרד לשיתוף אזורי?

סתיו שפיר: למה הכול כרוך פה באותה העברה?

סתיו שפיר: אין שום קשר בין הדברים.

מיקי לוי: מה המהות של הכסף?

מיקי לוי: מה עושים איתו?

מיקי לוי: מביאים מחוץ לארץ משלחות?

מיקי לוי: מה?

חזי כהן: לא.

חזי כהן: מתוך התחום הזה מיליון זה עבור תקציב מינהלת הדרוזים והצ'רקסים, שזה בהתאם להחלטת ממשלה 959 משנת 2016.

חזי כהן: המשרד בעצם הוא זה שמנהל את המעקב אחרי ההחלטה ומפעיל את המינהלת; ו-5 מיליון עבור הפעולות של המשרד – זה מפורט גם בדברי ההסבר הנוספים ששלחנו לוועדה – ועבור פרויקט שער הירדן, גידור של הגשר שמחבר בין אזור התעשייה בשטח ירדן לאזור התעסוקה בשטח ישראל, ועבור תגבור הוצאות הטיפול של המשרד עקב פערים בין התקציב שאושר בזמנו בגלל שהיה סגן שר והיום יש שר במשרד.

משה גפני: שאלות.

סתיו שפיר: כן, בבקשה.

מיקי לוי: רגע, סתיו, אני פה משש בבוקר.

מיקי לוי: אני רוצה להבין דבר אחד - - -

מיקי רוזנטל: תראה, אדוני, קודם כול יש לי שאלה אליך, באמת.

משה גפני: תשאל, חברי, ונען.

מיקי רוזנטל: אני קורא פה את פרוטוקול הוועדה שאישרנו בדצמבר 2017, ועדת הכספים נדרשה לאשר רטרואקטיבית תוספת של 60 מיליון שקל לנסיעות ראש הממשלה.

מיקי רוזנטל: אדוני היה יושב-ראש הוועדה, ואמר את הדבר הבא: בפעם הבאה הוועדה לא תאשר תקציב לנסיעות ראש הממשלה בנפרד.

מיקי רוזנטל: זו הייתה הצהרה של אדוני אחרי שאמרתי שלא יכול להיות שאין מדיניות של נסיעות לממשלה, אלא יש גחמות.

מיקי רוזנטל: ראש הממשלה, זה נכון שמשעמם לו פה, ואז הוא נוסע לחו"ל או שהוא נמלט מחקירות, לא חשוב למה, אבל הוא לא אוהב להיות פה.

מיקי רוזנטל: פה, אתה יודע, יש כל הזמן ויכוחים וזה, הוא אוהב במקומות שמשתחווים לו.

מוסי רז: הוא לא צריך ללכת לקריית שמונה.

מיקי רוזנטל: אבל אדוני אמר באופן - - -

משה גפני: הרי יש לו שם הצלחות בחו"ל.

מיקי רוזנטל: מה זה הצלחות?

מיקי רוזנטל: מדהימות.

מיקי רוזנטל: מופלאות, מופלאות.

מיקי לוי: ראינו את ההצלחות בהודו.

מיקי רוזנטל: אדוני, תקשיב.

מוסי רז: - - -

משה גפני: בסדר, אני מתנצל שאמרתי שהוא הצליח בחו"ל.

מיקי רוזנטל: לא, אין לי בעיה, הוא לפעמים מצליח גם, בוא נגיד בעדינות, אין שום בעיה.

מיקי רוזנטל: אנחנו פה לא מדברים עכשיו על מדיניות החוץ, אלא על המדיניות הכלכלית הכספית ועל תקציבים.

מיקי רוזנטל: אמרת, התחייבת שלא נצביע יותר בנפרד על נסיעות ראש הממשלה, כי אין תקציב כזה נסיעות ראש הממשלה.

מיקי רוזנטל: יש נסיעות הממשלה.

מיקי רוזנטל: וכל פעם מביאים לנו בנפרד את נסיעות ראש הממשלה.

מיקי רוזנטל: ולכן אני מציע, אדוני, לדחות את דבר הזה על הסף, שיביא את נסיעות הממשלה.

מיקי רוזנטל: זה אחד.

מיקי לוי: אדוני, לא - - -

מיקי רוזנטל: רגע, רגע.

מיקי לוי: תורי, מיקי.

מיקי רוזנטל: אבל אני שואל שאלות, מה קרה?

מיקי לוי: לא חשוב שהתפרצת, אני אתן לך כבוד, בבקשה.

מיקי רוזנטל: סליחה, אני לא מתווכח איתך עכשיו מי נרשם ראשון, מי היה פה ראשון.

מיקי רוזנטל: איציק היה פה ראשון.

מיקי לוי: אני משש בבוקר.

מיקי רוזנטל: עזוב, נו, בחיאת.

איציק שמולי: תהיה לפניי, הכול בסדר.

משה גפני: תעזבו את העניין הזה.

משה גפני: בסדר.

מיקי רוזנטל: שתיים – אני אקצר, לטובת

מיקי רוזנטל: כם – יש דבר אחד מהותי והוא מטוס ראש הממשלה, 60 מיליון השקל שמתבקשים פה.

מיקי רוזנטל: הוועדה המקצועית המליצה על 160 מיליון, הממשלה החליטה בהחלטה הראשונה שלה על 300 מיליון, זה עלה ל-400 מיליון, ועכשיו רוצים עוד 60.

מיקי רוזנטל: בגלל שראיתי את המטוס, אז אני אומר ככה, כל הבקשה לא נוגעת - - -

מיקי לוי: מיקי, ראית בעיניים?

מיקי רוזנטל: יש מטוס.

מיקי לוי: תתאר לי בפנים איך הוא נראה.

מיקי רוזנטל: אתה מפריע לי.

מיקי לוי: תתאר לי.

מיקי רוזנטל: הבקשה לא נוגעת לסוגיות ביטחוניות שהמטוס הזה צריך להיות מאובטח באלקטרוניקה וכל מה שצריך.

מיקי רוזנטל: התוספת הכספית לא נוגעת לאמצעי שליטה שהמטוס הזה צריך.

מיקי רוזנטל: התוספת היחידה שנדרשת עכשיו היא למנגנון הפאר והנוחות, וזה יהיה מטוס עגל הזהב, זה מה שרוצים לעשות פה.

סתיו שפיר: נכון.

מיקי רוזנטל: וזה חצוף.

מיקי רוזנטל: זה חצוף.

מיקי רוזנטל: כי אפשר להצדיק לקנות מטוס לראש הממשלה, זה אפילו ראוי, אי-אפשר להפוך את הדבר הזה לעגל זהב מעופף, וזה מה שהממשלה מבקשת.

מיקי רוזנטל: ולא רק הממשלה, היא נכנעת כמו כל חברי הכנסת פה גם מהקואליציה שמרכינים את ראשם בבושה, כי ראש הממשלה רוצה ציפויי זהב במטוס שלו.

מיקי רוזנטל: הגיע הזמן להגיד לדבר הזה די, סוף, זהו, גמרנו.

מיקי לוי: תודה.

מיקי לוי: אדוני, אני אחכה כי אני רוצה את תשומת ליבו של יושב-ראש הוועדה.

מיקי לוי: הדיווח הראשוני או הבקשה לתקציב - - -

משה גפני: רק רגע, מישהו יצטרך להשיב על השאלות האלה.

משה גפני: אני לא יודע להגיד האם החלק הזה שאנחנו מאשרים למטוס ראש הממשלה זה על פאר או שזה על בטיחות.

משה גפני: הרי תצטרכו להשיב, זה לא יוכל להישאר דבר אנונימי כזה שאנחנו לא יודעים מהו.

מיקי רוזנטל: ואיך התקציב הוכפל ושולש.

משה גפני: זה פחות מטריד אותי.

משה גפני: אבל מטריד אותי - - -

מיקי רוזנטל: זה מטריד מאוד.

מוסי רז: הרי זה לא בנייה.

מוסי רז: כשאתה בונה פרויקט אתה יכול להגיד לא תכננתי.

משה גפני: על זה ייתנו תשובות.

משה גפני: אני מבקש מהם שייתנו תשובות.

מיקי לוי: בדצמבר 2016, אדוני, הוועדה הזו בראשותך אישרה 189 מיליון שקלים; בנובמבר 2017 אושר בוועדה שבראשותך עוד 89 מיליון שקלים, ביחד 278 מיליון שקלים.

מיקי לוי: היום מבקשים עוד 60 מיליון שקלים, הגענו ל-338 מיליון שקלים, וזה לא הסוף.

מיקי לוי: 30 מיליון שקלים מבקשים לאחזקה שוטפת.

מיקי לוי: המטוס להערכתי עומד כבר מעל שנה וחצי, עושים לו את עיצוב הפנים, שנתיים.

מיקי לוי: עיצוב הפנים שנתיים.

מיקי לוי: עיצוב הפנים עושים לו.

קריאה: שנתיים וחצי.

מיקי לוי: משהו לא בסדר בעיצוב הפנים.

מיקי לוי: אם ראש ממשלה נוסע 30 פעם בשנה, ובדקתי את זה, לשכור מטוס עולה מיליון שקל, שיחכה לו כל פעם שהוא מסיים את הביקור שלו בארצות הברית.

מיקי לוי: האחזקה השנתית השוטפת מכסה 30 נסיעות.

מיקי לוי: בדקתי ומצאתי, הוא לא נוסע 30 פעם בשנה.

מיקי לוי: מה הטירוף הזה של המטוס הפרטי?

מיקי לוי: מה הטירוף כשמשרד הבריאות מתריע: המערכת במצב אנוש.

מיקי לוי: המנכ"ל רוצה 3 מיליארד שקל.

מיקי לוי: עלות המטוס סדר גודל של שישית מהכסף שצריך כדי לאושש את הבריאות.

מיקי לוי: אתמול הפגינו מאות קשישים בתל אביב – שמולי, תשמע, זה שלך – כי אין לממשלה כסף לעזור לקרנות הפנסיה הוותיקות, אין לממשלה.

מיקי לוי: הולך האוצר ומעלה את דמי הניהול בסדר גודל של 1,000 שקל בשנה לקשישים, אבל למטוס יש מעל 400 מיליון שקל.

מיקי לוי: עכשיו, לא זאת ועוד, אומר המנכ"ל של הביטוח הלאומי שרפורמת הסיעוד לא תצא אל הפועל מכיוון שהאוצר אומר – זאת רפורמת הסיעוד, היא לא סתם – אומר האוצר: אין לי כסף לתקנים, אבל למטוס, הטירוף הזה של המטוס יש כסף.

מיקי לוי: ואני אומר לך, אדוני, ב"ישראל היום", עוד יותר חמור, דווח שהמטוס יגיע ל-560 מיליון שקל.

מיקי לוי: 560 מיליון שקל.

קריאה: 580.

מיקי לוי: 580 מיליון שקל.

מיקי רוזנטל: והכנף עוד נטויה.

מיקי לוי: טירוף.

מיקי לוי: וזה עוד לא הסוף 580 שקל.

מיקי לוי: היה יכול כל פעם לשכור מטוס מאל על במיליון שקל ולנסוע.

מיקי לוי: רק העלות השוטפת של האחזקה היא 30 מיליון שקל בשנה, הוא לא נוסע 30 פעם.

מיקי לוי: לא חבל על הכסף כשהקשישים נאנקים תחת העול?

מיקי לוי: אז כנראה שראש הממשלה - - -

נורית קורן: זה לא רק לראש הממשלה, גם הנשיא ישתמש בו.

משה גפני: לא, לא לדבר.

איילת נחמיאס ורבין: זה לראש הממשלה.

איילת נחמיאס ורבין: וגם אם זה ישמש את הנשיא זה לא חשוב, יש פה משהו לא הגיוני, נו.

נורית קורן: זה גם משהו למדינה.

מיקי לוי: איזה מדינה?

מיקי לוי: איזה מדינה?

קריאות: - - -

מיקי לוי: לעשות שם את כל טירוף הפנים?

משה גפני: אבל אני לא מסכים לוויכוח הזה, עם כל הכבוד.

קריאות: - - -

מיקי לוי: ולכן, אתם תמשיכו, אתם כבשים, מגינים עליו בבושת פנים.

משה גפני: להפסיק.

איילת נחמיאס ורבין: שתקתי, די.

נורית קורן: איזה מגינים?

משה גפני: אני לא מסכים.

קריאות: - - -

מוסי רז: מיקי, אל תכניס את הכבשים.

מוסי רז: אני טבעוני, למה אתה מעליב את הכבשים?

מיקי לוי: אני חוזר בי.

משה גפני: מיקי, בבקשה לסיים.

מיקי לוי: אני מבין שהדרישות למטוס פרטי שמשדרות נהנתנות, אין מילה אחרת, זה ודאי לא משעמם את ראש הממשלה.

מיקי לוי: השעמום לא בצד הזה כשהוא בא לדרוש תקציבים עבור המטוס הפרטי.

נורית קורן: זאת פשוט הסתה.

נורית קורן: עגל זהב - - -

איילת נחמיאס ורבין: - - - איזו הסתה?

קריאות: - - -

מיקי לוי: חצי מיליון - - -

יצחק וקנין: מיקי, יש לי הערה חשובה בשבילך.

יצחק וקנין: רק תדע שההתחלה שנולד המטוס הזה דווקא עם יאיר לפיד.

מיקי לוי: אתה טועה.

יצחק וקנין: זה יאיר לפיד.

יצחק וקנין: - - -

מיקי לוי: אתה טועה.

מיקי לוי: איציק יקירי - - -

מוסי רז: אבל הוא נולד תינוק יפה.

מיקי רוזנטל: איציק, גם אם זה נכון - - -

מיקי לוי: לא, לא.

מיקי רוזנטל: גם אם זה נכון, אף אחד לא חשב לעשות ספינת פאר מעופפת.

מיקי רוזנטל: מטוס זה דבר הגיוני.

מיקי לוי: אבל, מיקי, זה לא נכון, היינו נגד.

מיקי לוי: יאיר לפיד הצביע, תבדקו אותי, בישיבת הממשלה נגד רכישת המטוס.

מיקי לוי: אל תשבשו את ההיסטוריה.

מיקי לוי: זאת נהנתנות במקום לעזור לקשישים.

משה גפני: מי שהעביר את זה - - -

מוסי רז: אבל יש גם רכישה ב-160 ויש רכישה ב-400, זה לא אותו דבר.

מיקי לוי: מה הטירוף הזה של מטוס פרטי?

מיקי לוי: מה?

מיקי לוי: מה קרה?

מיקי לוי: הוא המלך?

מיקי לוי: ראוי שנעצור את הטירוף הזה.

משה גפני: מיקי, הבנו.

מיקי לוי: זה טירוף של ראש הממשלה, נהנתנות לשמה.

משה גפני: הבנו.

מוסי רז: אני פשוט מציע, אדוני היושב-ראש, לעשות לו - - -

משה גפני: רק שנייה, אני אתן לך.

מיקי לוי: איפה החלטת הממשלה?

מיקי לוי: אני רוצה את החלטת הממשלה.

משה גפני: אני מבקש לא להתרגש מהצעקות, בגלל שאם זה היה הפוך אז זה היה הפוך, והייתם נשארים באותו מקום שאתם נמצאים.

משה גפני: אז קודם כול שזאת תהיה תמונת המצב.

מיקי לוי: הטענות שלי לא לפקידים.

משה גפני: הייתי יושב-ראש הוועדה, מי שהציע את ההצעה הזאת זה לא היה מישהו מראש הממשלה, וזה לא היה מישהו שבא מהקואליציה.

מיקי רוזנטל: הייתה ועדה.

משה גפני: זאת הייתה הצעה שהיה בה היגיון רב.

משה גפני: אני לא בטוח שהייתי בעדה, אבל היה בה היגיון, היה מדובר שלא רק ראש הממשלה ייסע במטוס הזה.

מיקי לוי: אבל הנשיא אמר שהוא לא נוסע.

משה גפני: אבל אפשר לדבר בוועדה הזאת או אי-אפשר?

מיקי לוי: לא, אי-אפשר.

משה גפני: הנשיא אמר.

נורית קורן: אז הנשיא אמר.

משה גפני: אז אמר.

משה גפני: אז מה אם הוא אמר?

נורית קורן: הוא אומר הרבה דברים.

משה גפני: מדובר על מטוס שאמורים לנסוע בו גם שרים, שרים בכירים כמובן, גם הנשיא, גם - -

קריאה: הרמטכ"ל.

משה גפני: - - אישים נוספים שצריכים את האבטחה הזאת.

מיכל בירן: הנשיא נוסע ב-Low-Cost.

משה גפני: היה ויכוח בוועדה האם יש צורך במטוס, כן או לא.

משה גפני: חלק אמרו שכן וחלק אמרו שלא, וזה לא התחלק לפי קואליציה אופוזיציה.

משה גפני: עכשיו יש שאלות לגבי הנושא הזה.

משה גפני: זה שיש תוספות, אנחנו רוצים לדעת, לא רק אתם.

מיקי לוי: אני מבקש תוכנית עלויות.

משה גפני: אנחנו רוצים לדעת למה התוספות, אז תכף נשמע.

משה גפני: אבל עוד כמה ביקשו לשאול שאלות, מוסי, בבקשה.

משה גפני: אבל לא צריך לדבר בלהט כל כך.

מיקי לוי: מה זה?

משה גפני: בגלל שאם ביבי לא היה ראש ממשלה הלהט היה יותר נמוך.

שולי מועלם-רפאלי: אז לא היה כל הלהט.

מיקי רוזנטל: אם ביבי לא היה ראש ממשלה לא היה נדרש מטוס כזה.

מיקי לוי: אתה יש לך את חוק הגיוס לטפל בו.

משה גפני: זה בסדר.

משה גפני: את זה אני רוצה לשמוע.

קריאות: - - -

מיקי רוזנטל: המטוס לגיטימי.

מיקי לוי: המטוס לא לגיטימי.

איילת נחמיאס ורבין: אני כן חושבת שהוא לגיטימי, מיקי, אז מה?

מיקי רוזנטל: הפאר שלו לא לגיטימי.

משה גפני: מוסי רז, בבקשה.

איילת נחמיאס ורבין: גם מיקי וגם אני חושבים שהוא לגיטימי, אז מה?

מוסי רז: אני רוצה לשאול את השאלות הבאות על הנתונים.

איילת נחמיאס ורבין: אני לא מסכימה איתך כלכלית, אגב.

איילת נחמיאס ורבין: זה לא משנה.

מיקי לוי: זה לא כלכלי לחלוטין.

איילת נחמיאס ורבין: סליחה, עשיתי מכרזים.

איילת נחמיאס ורבין: טוב, לא חשוב.

שולי מועלם-רפאלי: טוב, נו, יש מבינים ויש מבינים יותר.

מוסי רז: נתונים נמסרו, אני לא אחזור עליהם.

איילת נחמיאס ורבין: מה פתאום.

איילת נחמיאס ורבין: עשיתי מכרזים, למשל - - -

משה גפני: מה אתה שואל?

משה גפני: חבר'ה, אם לא נתקדם אני מצביע וזהו, כמו שנוהגים ראשי ועדות אחרים.

משה גפני: בבקשה.

מוסי רז: אני רוצה לשאול אותך איך קורה שלא ידענו מראש כמה עולה מטוס.

איילת נחמיאס ורבין: למשל, לשם הדוגמה.

מוסי רז: הרי יש שתי דרכים, או לבנות, ואז כמו הרכבת כל הזמן מוסיפים עוד מיליארד, עוד מיליארד, עוד מיליארד, בסוף נתקעים במנהרה, או לקנות.

מוסי רז: כשקונים יודעים.

מוסי רז: אני רוצה לשאול מה קרה שפתאום העלות הזאת השתנתה.

מוסי רז: נגיד שזה צודק, בסדר?

משה גפני: שאלה טובה.

מוסי רז: נגיד שזה צודק.

מוסי רז: מה קרה שפתאום מבקשים עוד כסף.

מוסי רז: שתיים, אני רוצה לשאול, האם יוטל עליו שווי מטוס כמו שמטילים שווי רכב?

מיקי רוזנטל: שווי שימוש.

מיקי לוי: אבל הוא קיבל שחרור ממס.

מיקי רוזנטל: שחררת אותו.

מיקי לוי: קיבל שחרור ממס על האוטו.

מוסי רז: רק על האוטו, לא על המטוס.

משה גפני: אבל אולי אפשר להחזיר.

מיקי לוי: על המטוס צריך להביא פעם נוספת לוועדה.

משה גפני: אבל אולי אפשר להחזיר שווי שימוש, רעיון לא רע.

מיקי לוי: רעיון טוב.

משה גפני: הלאה.

מוסי רז: שלוש, אני רוצה לשאול, הפירוט, דובר שם על 48 מיליון תוספת להוצאות של נסיעות לחו"ל.

מוסי רז: אני רוצה לדעת כמה עולות הנסיעות, לא סך הכול, כמה עולה נסיעה?

מוסי רז: שנדע.

מוסי רז: מה שקרה עכשיו.

משה גפני: תודה.

מיקי לוי: והאם אפשר בחודשיים עד סוף השנה לסיים את הכסף הזה.

מיקי לוי: כמה נסיעות?

מיקי לוי: כל יום הוא נוסע?

מוסי רז: נסע לאומן, כל הכבוד, כפיים, מצוין, הכול הישגים, לא בא בטענה, כמה זה עולה?

מיקי רוזנטל: אנחנו משעממים אותו.

מיקי רוזנטל: משעמם לו.

מיקי לוי: כן, משעממים אותו.

מיקי רוזנטל: גם אני לא בא בטענות.

מיקי רוזנטל: - - -

מוסי רז: לדעת.

מוסי רז: מוצר, כמה זה עולה?

קריאות: - - -

משה גפני: תודה רבה.

משה גפני: די כבר.

מוסי רז: יותר טוב שייסע, שיישאר שם.

מיקי לוי: אבל איך בחודשיים אפשר לנצל 38 מיליון?

מיקי לוי: איך?

מיקי לוי: תסבירו לי.

קריאות: - - -

משה גפני: מיכל בירן, שאלות בקצרה.

משה גפני: אני רוצה שהם ישיבו.

משה גפני: בבקשה.

מיכל בירן: אני אהיה מאוד קצרה, כי החברים כבר אמרו את עיקרי הדברים.

משה גפני: מה זה אמרו?

משה גפני: הם שואלים שאלות.

מיקי רוזנטל: עוד לא אמרנו כלום, רק שאלנו שאלות.

מיקי לוי: מיכל, איך אפשר לנצל 38 מיליון על הנסיעות עד סוף השנה?

מיכל בירן: זאת השאלה המרכזית.

מיכל בירן: אני גם רוצה להבין מדוע הכסף לא הספיק, ולמה מיועדת התוספת הנוספת.

משה גפני: יפה, שאלה טובה.

משה גפני: סתיו, בבקשה, בקצרה.

סתיו שפיר: חיכיתי בסבלנות.

משה גפני: מה חיכית בסבלנות?

יואל חסון: היא עוד לא אמרה מילה, אתה כבר אומר לה בקצרה?

משה גפני: סתיו.

משה גפני: גם למיכל אמרתי בקצרה.

סתיו שפיר: נכון, כבוד היושב-ראש, גפני.

משה גפני: לכל הדוברים אמרתי בקצרה.

סתיו שפיר: לא, לא לכל הדוברים, לכל הדוברות.

יואל חסון: גפני, אתה אומר לה את זה ביום שהסתיו התחיל?

קריאות: - - -

מיקי רוזנטל: אין סתיו, הכנסת ביטלה.

סתיו שפיר: לכל הדוברות.

סתיו שפיר: כל הדוברות התבקשו לדבר בקצרה.

משה גפני: חשבתי על הסתיו.

משה גפני: אבל היא לא הייתה פה קודם, היא כבר הביאה את הסתיו.

סתיו שפיר: גפני, אתה מבזבז את הזמן שלי.

משה גפני: סתיו, בבקשה.

סתיו שפיר: יש פה הרבה העברות תקציביות שכרוכות אחת בשנייה, אז יש גם הרבה שאלות מעבר למטוס, אבל אני אתחיל מהשאלה שהביאה לפה כל כך הרבה חברי כנסת.

יצחק וקנין: זה מטוס ללא טייס.

מיקי רוזנטל: זה מטוס ללא כיוון וראש ממשלה ללא כיוון.

סתיו שפיר: לא, סליחה.

סתיו שפיר: בזמן שמאות מיליוני שקלים, שהיו יכולים לשמש עכשיו כדי לעזור לתושבי הצפון ולעוטף עזה, עוברים כדי לשרת בעיקר את תנאי המחיה של הקיסר העליון הוד רוממותו ראש הממשלה, ופעם אחר פעם אנחנו רואים פה העברות תקציביות שעוברות כדי לשמש ולשרת את תנאי חייו, השאלה שפה על השולחן היא לא שאלה של כן מטוס, לא מטוס, כבר התקבלה ההחלטה, השאלה היא למה כשנפתחת קופה תקציבית אז אפשר להוציא ממנה עוד ועוד ועוד משאבים בלי שיש לדבר הזה סוף.

סתיו שפיר: עוד מאות מיליוני שקלים בלי הפסקה, בלי אבני דרך, בלי להסביר לחברי הכנסת מהי תוכנית העבודה, בתוך כמה זמן אמורה להסתיים כבר ההרכבה של המטוס הזה ושל כספים למעון ראש הממשלה, שגם הם נמצאים בתוך התוכנית התקציבית הזאת.

מיקי לוי: זה נגמר.

סתיו שפיר: מתי זה נגמר?

סתיו שפיר: מתי?

סתיו שפיר: עוד כמה כספים הולכים לעבור?

סתיו שפיר: מה התבצע עד עכשיו?

משה גפני: שאלה טובה.

סתיו שפיר: הבעיה פה היא לא רק עם המטוס, היא פעם אחר פעם שמביאים תוכניות עבודה שאין בהן שום תוכנית.

סתיו שפיר: מבקשים מחברי הכנסת להצביע על כסף מבלי שאומרים לנו מהו באמת המעקב על ההחלטה.

סתיו שפיר: וכמו עם כל סלילה של מסילת רכבת וכל התקנת תשתיות במדינת ישראל, הכול פה עובד בלי גבולות, בלי דד-ליינים, בלי תאריכים, בלי כלום.

סתיו שפיר: אז לדבר הזה אנחנו רוצים לקבל תשובה.

סתיו שפיר: חוץ מזה, יש פה העברות תקציביות בסכומי עתק שנדחפו לאותה העברה תקציבית.

משה גפני: על מה?

סתיו שפיר: תראה מה זה, משרד התפוצות, והחלטות רוחביות, ושת"פ אזורי, ושוויון אזרחי, וסקרים חיצוניים, ולמ"ס, והכול נכנס לאותה העברה תקציבית.

סתיו שפיר: אין שום דבר לדון בזה.

משה גפני: נכון, והכול נכנס למשרד ראש הממשלה.

משה גפני: מנהל הלמ"ס מבקש ממני כבר שבועות ארוכים, הוא אומר: אני לא יכול לתפקד, ואנחנו מעוניינים שהוא יתפקד.

משה גפני: שאלות טובות.

סתיו שפיר: בסדר, אבל אי-אפשר לדון.

סתיו שפיר: אי-אפשר ברצינות לכרוך העברה תקציבית כל כך משונה כמו המטוס הזה עם כל ההעברות התקציביות האחרות, משרד התפוצות, משרד לשוויון חברתי, מה הקשר בכלל בין הדברים האלה?

משה גפני: תודה רבה.

משה גפני: שמולי, בבקשה.

משה גפני: ואחרי זה אתם משיבים.

משה גפני: אני מבקש להשיב במתינות.

איציק שמולי: אדוני היושב-ראש, אין שום ספק מה קבעה ועדת גולדברג.

איציק שמולי: היא התייחסה להמלצה הזאת שצריך להיות מטוס, אבל אין שום ספק שוועדת הכספים לא יכולה להיות איזה חותמת גומי למשהו שאנחנו לא יודעים איפה הוא הולך להסתיים.

איציק שמולי: יש פה פער אדיר בין התכנון לבין הביצוע.

איציק שמולי: בוא נגיד את הדברים כהווייתם, בהתחלה בהחלטת הקבינט דובר על 400 מיליון שקל, אחר כך בדיוני התקציב זה הופחת ל-220 מיליון שקל, כי אמרו: נביא מטוס משומש, נוריד את העלויות.

איציק שמולי: אחרי זה בבקשת ראש הממשלה, שראיתי שבדברים האלה הוא מאוד מאוד מעורב, יש הרבה לחץ מאחורי הדיון הזה.

מיקי לוי: זה לא משעמם אותו.

איציק שמולי: וזה לא משעמם אותו, כמו שאומרים, לבקשתו זה עלה ל-360 מיליון שקל.

איציק שמולי: לפני זמן מה פורסם באחד העיתונים, שלא חשוד באי-חוסר קרבה ללשכת ראש הממשלה, שהעלות הסופית של הדבר הזה הולכת להיות 580 מיליון שקל.

איציק שמולי: אדוני היושב-ראש, אנה אנו הולכים?

איציק שמולי: ואנחנו רוצים להבין מה המקור של העלייה והקפיצה הדרמטית הזאת.

איציק שמולי: עכשיו תמיד באופן פבלובי מגיעה אלינו התשובה של מערכות מסובכות ביטחוניות שאנחנו לא יכולים לדון עליהן כאן.

איציק שמולי: אדוני היושב-ראש, כבר הקמת ועדות משותפות עם ועדת החוץ והביטחון של הכנסת.

איציק שמולי: אם זה כל כך סודי וכל כך מורכב וכל כך אסור לציבור לדעת מזה, למרות שאגב זה מופיע בדוח ועדת גולדברג על אילו רכיבים נוספים מדובר.

מיקי לוי: זה מורכב על המטוסים של אל על, זה לא סוד מדינה.

איציק שמולי: בוא נעשה את זה במסגרת ועדה, אבל אנחנו לא יכולים לתת חותמת גומי על הדבר הזה.

איציק שמולי: בפירוט, אדוני היושב-ראש, של ועדת גולדברג נקבע בצורה חד-משמעית שהעלות של מרכיבי הקשר והביטחון של המטוס הזה הם 21% מסך העלות הכוללת ההתחלתית.

איציק שמולי: זה הכול.

איציק שמולי: שני דברים, אחד, אי-אפשר לתת פה חותמת גומי למשהו שאנחנו לא יודעים איך הוא נראה בסוף, תרתי משמע; והדבר השני, כפי שאמר מיקי חברי, הלוואי ואותה מוטיבציה ואותם אנרגיות – רק אתמול הפרו לך התחייבות לוועדה הזאת.

איציק שמולי: אתה יודע שהפנסיונרים כבר נפגעים?

איציק שמולי: הגזירה הזאת שהבטיחו לא להכניס יותר כסף.

משה גפני: הם לא הפרו שום התחייבות, זה מה שאמרנו שיקרה.

מיקי לוי: יעלו את דמי הניהול.

משה גפני: הפרו התחייבות?

משה גפני: לא הפרו התחייבות.

איציק שמולי: הפרו התחייבות בפירוש.

סתיו שפיר: יש לי עוד שאלה.

משה גפני: אמרנו שזה יקרה.

מיקי רוזנטל: נו, אבל אנחנו יכולים לעבור על זה לסדר-היום?

משה גפני: בסדר, אז אחרי גיל פרישה - - -

מיקי רוזנטל: אז מה יותר חשוב?

מיקי רוזנטל: כיסאות העור במטוס של ראש הממשלה או זה שהם מקצצים בפנסיה של הקשישים?

איציק שמולי: הלוואי שרבע מעיצוב הפנים, מהאובססיה שמושקעת בעיצוב הפנים של המטוס תושקע בפנסיונרים, בסל הבריאות, בכל הדברים הללו.

סתיו שפיר: גפני, שאלה.

משה גפני: תודה.

משה גפני: תודה רבה.

משה גפני: איילת.

סתיו שפיר: גפני, שאלה.

משה גפני: לא, עם כל הכבוד.

סתיו שפיר: משרד התפוצות.

משה גפני: אבל את לא משתלטת על הדיון.

משה גפני: איילת ביקשה, ויואל ביקש.

סתיו שפיר: אז מה?

סתיו שפיר: אני שואלת שאלה.

סתיו שפיר: אי-אפשר לדחוף כל כך הרבה דברים.

משה גפני: לא.

משה גפני: אני לא נותן לך לשאול.

משה גפני: מה דעתך?

משה גפני: אני לא מסכים.

סתיו שפיר: אני רוצה לשאול שאלה, גפני, גם על הסעיפים התקציביים האחרים.

משה גפני: אני לא מסכים.

סתיו שפיר: קראת את ההבהרה הזאת, גפני?

משה גפני: אני לא מסכים.

משה גפני: אבל את לא יכולה להשתלט על הדיון.

סתיו שפיר: באמת?

סתיו שפיר: 20 מיליון שקל, זאת עוד יוזמה - -

משה גפני: תראה מה זה.

סתיו שפיר: - - של משרד התפוצות ב-2014, על מה מדובר פה?

משה גפני: אני קורא לך לסדר פעם ראשונה.

סתיו שפיר: חברי הכנסת לא סקרנים מה קורה עם 20 מיליון שקל?

משה גפני: לא סקרנים, אף אחד, אל תטיפי מוסר לאף אחד.

סתיו שפיר: גפני, זה התפקיד שלנו פה.

משה גפני: איילת, בבקשה.

סתיו שפיר: אתה לא יכול למנוע - - -

משה גפני: אני אוציא אותך.

סתיו שפיר: לא, אבל אתה לא יכול, סליחה, אני עושה את התפקיד שלי.

משה גפני: אני קורא לך לסדר פעם שנייה.

סתיו שפיר: על מה?

סתיו שפיר: שאני שואלת שאלה על 20 מיליון שקל למשרד התפוצות?

משה גפני: תגיעי מהר מאוד החוצה.

משה גפני: לא עושים דבר כזה.

משה גפני: אני נותן לך כל הזמן לדבר, את מפריעה עכשיו לאחרים.

משה גפני: איילת, בבקשה.

סתיו שפיר: אני לא מפריעה.

סתיו שפיר: אני רוצה אחריה לשאול את השאלה.

משה גפני: אני לא נותן לך.

סתיו שפיר: אז אף אחד לא ישאל על העברת תקציבית של 20 מיליון שקל?

סתיו שפיר: לא נקבל תשובות?

משה גפני: עוד פעם אחת את בחוץ.

מוסי רז: הנה, היא שאלה, תבקש מהם לענות.

סתיו שפיר: על מה?

משה גפני: עם כל הכבוד, מה זה הדבר הזה?

משה גפני: יש פה חברים נוספים.

משה גפני: אני נותן לה כל הזמן, אני מכבד אותה הכי הרבה.

משה גפני: איילת, בבקשה, בקצרה.

סתיו שפיר: איילת, תשאלי על משרד התפוצות.

איילת נחמיאס ורבין: אני מבטיחה להיות קצרה ולא להאריך.

איילת נחמיאס ורבין: תסתכל איזה תכונה - - -

מיקי רוזנטל: הופה, כל הצוות הגיע.

מיקי רוזנטל: יש התחממות בגזרה.

איילת נחמיאס ורבין: חבר הכנסת גפני, זה שאתה מסתובב אחורה יש לזה סיבה.

משה גפני: לא, הוא סיקרן אותי עכשיו.

מיקי לוי: כי הוא מתבייש מההטבות האלה, איילת.

איילת נחמיאס ורבין: תראה איזו תכונה יש מסביבך של הקואליציה, של הנהלת הקואליציה, איזה לחץ יש, כי אולי לא ישחררו את הכסף שצריך לשחרר למטוס.

איילת נחמיאס ורבין: אני רוצה להגיד לך, אמר את זה מיקי רוזנטל מאוד יפה, האנשים הרציונליים בינינו אומרים: מטוס לראש הממשלה זה לא בלתי סביר.

איילת נחמיאס ורבין: אמרתי את זה גם כשלא הייתי בכנסת.

איילת נחמיאס ורבין: אבל מה שהולך פה זה מעיד על כל ההתנהלות כולה.

איילת נחמיאס ורבין: ובסופו של דבר לא יעזור שום דבר, גפני, אנחנו באים לפה – אני אגב לא מסכימה עם מיקי לוי, עולה יותר כסף לחכור מטוסים לנסיעות ראש הממשלה, אז מה?

איילת נחמיאס ורבין: מה זה משנה?

איילת נחמיאס ורבין: זה מצדיק את זה?

איילת נחמיאס ורבין: נניח שזה כן כלכלי ונניח אפילו שזה לא כלכלי, זה מצדיק את התוספות שכל פעם באים לבקש כאן?

איילת נחמיאס ורבין: איזו מין הצדקה יש לצורת התנהלות כזאת?

מיקי רוזנטל: גם אין הסבר על התוספות.

איילת נחמיאס ורבין: ואני רוצה שיענו על ה-21 מיליון שקלים שסתיו שפיר שאלה.

משה גפני: תודה רבה.

משה גפני: יואל, בקצרה, בבקשה.

יואל חסון: תודה, אדוני היושב-ראש, אני חייב לומר שאני קצת מופתע שלמרות הניסיון הגדול שלך, ואני אומר את זה כמחמאה, הצליחו להפיל אותך.

משה גפני: אני מחפש מחמאות יותר טובות.

יואל חסון: אני אומר, למרות הניסיון שלך, הצליחו להפיל אותך בפח.

יואל חסון: ומילא להפיל אותך בפח, הצליחו להפיל את הציבור הישראלי בפח.

יואל חסון: למה אני מתכוון?

יואל חסון: הרי במקום להגיד מהתחלה לציבור: זאת העלות, ככה עולה מטוס לראש הממשלה.

יואל חסון: חשבו שאם יעשו את זה טלאי על טלאי, בשקט בשקט יתחילו באיזה סכום שנראה קטן יחסית, עוד פעם לעלויות אחרות של המטוסים שחוכרים, ואמרו: ככה נעשה 200, נתחיל 220, ופה נעלה עוד 20, ופה עוד 40, ועוד 50, לא ישימו לב, זה יהיה מתחת לרדאר.

משה גפני: ברור, ברור.

יואל חסון: למעשה זה מסע הונאה שבמקום לומר לציבור את האמת, שמדובר כאן במטוס של מאות מיליונים, שיגיע ל-400, 500, 600 מיליון בסופו של דבר, זה מה שצריך, אמרו שזה יעלה רק 200, ונוסיף עוד 20 ועוד 30.

יואל חסון: אני מאוד מאוכזב, אדוני, מזה שאתה בשם הוועדה כולה לא ידעת, ואתה לא יודע גם כעת, להיאבק על כבודה של הוועדה שנלחמת על הזכות של הציבור לדעת את האמת.

יואל חסון: אתה צריך לזרוק את הנציגים, עם כל הכבוד, וגם את ראש הממשלה בסוף הדרך החוצה, ולהגיד להם - -

מיקי לוי: עד כאן.

יואל חסון: - - תגידו לציבור את האמת, כמה עולה המטוס הזה באמת, כמה עולה?

יואל חסון: אם היו אומרים לנו את האמת מהתחלה יכול להיות שהיינו אומרים בסדר, כלכלית זה שווה יותר.

יואל חסון: אבל לא נהיה מוכנים להיות חלק ממסע הונאה שהעבירו אותך, את חברי הוועדה, והכי גרוע את הציבור כולו.

משה גפני: תודה רבה.

משה גפני: אני מבקש תשובות.

משה גפני: אני רק רוצה להקדים ולומר, אין שום דבר שעובר כאן מתחת לרדאר.

משה גפני: הייתה פה תוכנית של מטוס של ראש הממשלה שהיו בה חילוקי דעות, כפי שאמרתי, זה חצה מפלגות, יש בזה מעלות ויש בזה חסרונות.

משה גפני: ככל הנראה, המעלות גוברות על החסרונות.

משה גפני: הראיה שבסופו של דבר התקבלה החלטה שרוכשים מטוס.

משה גפני: עכשיו, אי-אפשר להעביר עוד כסף לרכישת המטוס מבלי שזה יבוא לכאן לוועדה.

משה גפני: הנה, עובדה, זה מגיע.

משה גפני: זה מגיע, ואפשר להצביע בעד ואפשר להצביע נגד.

משה גפני: אבל הנושא המרכזי הוא הנושא של המטוס, ואני מבקש תשובות על השאלות שנשאלו כאן.

משה גפני: השאלה הראשונה שמטרידה אותי גם כן, לא רק את האופוזיציה, למה התוספות שעכשיו אנחנו מבקשים בהעברה הזאת?

משה גפני: האם זה למשהו פאר או מה או לדברים אחרים?

משה גפני: בבקשה.

מיכל בירן: ואיך זה מגיע בהפתעה?

מיכל בירן: זה מה ששאלו כל החברים.

דרורית שטיינמץ: ועדת הקבינט אימצה את המלצת ועדת גולדברג ואישרה פרויקט לרכישת מטוס לראשי מדינה.

דרורית שטיינמץ: משרד הביטחון הוא הגורם שמופקד על יישום הפרויקט הזה.

דרורית שטיינמץ: הוא יצא להליך מכרזי שבו זכתה חברה שמבצעת עבורנו את הפרויקט הזה.

דרורית שטיינמץ: המסגרת ותחולת הפרויקט, לשאלתו של חבר הכנסת מיקי, נידונה בוועדת החוץ והביטחון וגם אושרה.

דרורית שטיינמץ: המסגרת ודאי שלא נפרצה, ואתם לא נדרשים לאשר כאן שום תוספות, אלא אנחנו עכשיו מיישמים את אבני הדרך שנקבעו לפרויקט.

סתיו שפיר: אז מהן אבני הדרך?

דרורית שטיינמץ: וזה אומר שלא ביקשנו לתקצב את הפרויקט - - -

משה גפני: ששש, אי-אפשר לנהל את הדיון, אני אפסיק אותו, לסגור את הדלת.

יואל חסון: כמה סך הכול יעלה המטוס?

יואל חסון: אפשר להבין?

יואל חסון: סך הכול.

איילת נחמיאס ורבין: אבל הוא צודק.

משה גפני: לא, יואל.

יואל חסון: בלי לבלבל אותנו בפרטים, כמה יעלה המטוס בסופו של דבר?

משה גפני: עם כל הכבוד, לא לענות, רק אם אני אומר לענות.

משה גפני: בבקשה, תמשיכי.

דרורית שטיינמץ: חשוב מאוד לציין שהמכרז שבוצע על-ידי משרד הביטחון כלל רכישה, הסבה ותחזוקה שוטפת של הפרויקט למשך חמש שנים.

דרורית שטיינמץ: זאת אומרת שהעלות הכוללת כוללת עוד נדבך שלם של חמש שנים, שאנחנו כרגע לא משלמים אותו, כי המטוס עדיין לא פעיל.

יואל חסון: מה יש בחמש שנים האלה?

סתיו שפיר: אז יש עוד כסף בחמש שנים האלה?

מיכל בירן: זאת אומרת שאם המטוס היה כבר פעיל הייתה תחזוקה, אבל לא.

יואל חסון: מה הולכים לתחזק?

יואל חסון: מטוס שלא עובד?

יואל חסון: שלא טס לשום מקום?

מיכל בירן: אפשר בינתיים לשתול בו גרניום שלא יתבזבז.

קריאות: - - -

משה גפני: הלאה.

משה גפני: אני לא מסכים לזה.

משה גפני: אני גם רוצה להבין.

איילת נחמיאס ורבין: גפני, אבל המטוס - - -

משה גפני: איילת, אני לא מסכים.

איילת נחמיאס ורבין: אבל המטוס מזדקן.

איילת נחמיאס ורבין: יש לזה גם עלויות, למטוס מזדקן.

יואל חסון: גם אני לא מסכים.

משה גפני: אז אל תסכים, מה לעשות.

משה גפני: אני פה באופן זמני, יכול להיות שתחליף אותי בהמשך, אז אתה תנהג אחרת.

סתיו שפיר: מה הסכומים הנוספים הצפויים בחמש השנים הקרובות?

משה גפני: בבקשה.

משה גפני: לא לענות.

משה גפני: קודם כול תמשיכי, תשלימי את ההסבר.

מיקי לוי: נמכור אותו.

דרורית שטיינמץ: כמו שאמרתי, זה הליך מכרזי שזכתה בו חברה לרכישה, הסבה ותחזוקה שוטפת לחמש שנים.

דרורית שטיינמץ: הוועדה מתבקשת לאשר את אבני הדרך עבור הרכישה וההסבה, כי זה השלב שאנחנו נמצאים בו כרגע.

דרורית שטיינמץ: עדיין אין תקציבים שמועברים, אין פריצה של מסגרת התקציב שנקבעה, לא במכרז - - -

מיקי רוזנטל: כמה - - -

משה גפני: רגע, תן לה להשלים.

משה גפני: אני אתן לך.

מיקי רוזנטל: זה פשוט לא מדויק.

דרורית שטיינמץ: לא במכרז, לא בהחלטת הקבינט, ובטח לא בהמלצת ועדת גולדברג, הכול עדיין מתכנס לאותה מסגרת.

סתיו שפיר: מהי המסגרת הכוללת ועל פני כמה שנים?

סתיו שפיר: זאת השאלה.

משה גפני: תסתכלי עליי.

משה גפני: בבקשה, הלאה.

מיכל בירן: זה קטע כזה שאת גורמת לנו לחשוב שאנחנו מטורפים, אבל זה לא אנחנו.

מוסי רז: היא בעצם טוענת שכבר אישרתם את זה.

יואל חסון: מה המסגרת?

יואל חסון: מה הסכום הכולל?

יואל חסון: תגידו לנו את הסכום הכולל.

מיקי רוזנטל: מה המסגרת?

מיקי רוזנטל: אולי תגידי?

משה גפני: את יודעת להגיד כמה להערכתם זה יעלה בסוף?

מיקי לוי: לא להערכתכם.

מיקי לוי: מה תוקצב?

קריאות: - - -

מיכל בירן: אבל זה לא בחידות, בתשובות.

מיקי לוי: לזה יש כסף, אבל לבריאות אין כסף.

משה גפני: זה ברור, ברור, לגבי הבריאות אין ספק.

יואל חסון: בואו נשמע, שאלת שאלה חשובה.

סתיו שפיר: שנת התחלה, שנת סיום, כמה כסף לכל שנה?

משה גפני: דרורית, יש הערכה?

דרורית שטיינמץ: ודאי שיש, יש מספרים ידועים.

מיכל בירן: ובכל זאת לא שמענו ממך אפילו אחד כזה.

דרורית שטיינמץ: תוצאות המכרז בכללותו, כולל התחזוקה השוטפת לחמש שנים, יעמדו על משהו כמו 580 מיליון.

קריאות: - - -

מיקי לוי: מטורף, זה הרבה מעבר למה שסיכמנו.

מיקי לוי: אתם לא נורמליים.

איציק שמולי: זה לא מה שאישרנו.

מיקי רוזנטל: זה לא ועדת גולדברג.

מיקי לוי: אין לבריאות, אין לקשישים, ויש למטוס.

מיקי לוי: מה זה הקשקוש הזה?

איציק שמולי: זה לא ועדת גולדברג.

יואל חסון: מעולם לא הסכמנו, ואף אחד לא הסכים לדבר הזה.

מיקי לוי: זה לא ועדת גולדברג.

מיקי לוי: גולדברג לא בדק את הסכומים.

איציק שמולי: איך את אומרת ששמרתם על מסגרת הקבינט?

איציק שמולי: הקבינט זה 400 מיליון שקל.

קריאות: - - -

מיכל בירן: אולי יפתחו במטוס עמדת MRI.

מיקי לוי: אתם מעלים לקשישים כסף?

מיקי לוי: ולמטוס יש כסף, 580 מיליון שקל.

איציק שמולי: פשוט מעשה הונאה.

מיקי לוי: אתם יודעים כמה נסיעות פרטיות אפשר לעשות ב-580 מיליון?

מיקי רוזנטל: אדוני.

משה גפני: ממש בקצרה, בבקשה.

משה גפני: מייד אחריו אנחנו מצביעים, אני מבקש שכולם יגייסו כוחות.

מיקי רוזנטל: בקצרה.

מיקי רוזנטל: ברמה העובדתית, אדוני, גם מה שהוצג - - -

איילת נחמיאס ורבין: - - -

משה גפני: אבל עם כל הכבוד, מספיק.

משה גפני: בבקשה.

איילת נחמיאס ורבין: קודם כול מיקי רוזנטל, אחרי זה אני.

משה גפני: נתתי לו, נציג האופוזיציה, שהוא יגיד בקצרה, ואז אני מצביע.

מיקי רוזנטל: אני מוציא רגע את עניין התחזוקה.

מיקי רוזנטל: בוועדת החוץ והביטחון היו ארבעה רכיבים למטוס, אחד זה שיפור האווירונאוטיקה, השני זה מערך שליטה, השלישי היה בטיחות המטוס על מרכיביה - - -

דרורית שטיינמץ: זה לא המקום לדבר על הדברים האלה.

מיקי רוזנטל: לא, אפשר.

מיקי רוזנטל: אני אומר את הדברים באופן כללי.

משה גפני: דרורית, לא ביקשתי ממך להשיב.

משה גפני: הוא מדבר עכשיו בתור ראש האופוזיציה.

מיקי רוזנטל: והרביעי היה שיפוץ המטוס.

מיקי רוזנטל: הקבינט אישר 300 מיליון שקל למטוס, לשיפוצו.

מיקי רוזנטל: אני עכשיו מסיר את העניין של התחזוקה, כי עוד אין תחזוקה.

מיקי רוזנטל: המטוס עוד ללא התחזוקה.

מיקי רוזנטל: תיתני לנו בבקשה את המספרים של כל אחד ואחד מהמרכיבים האלה וכמה הקבינט אישר.

מיקי רוזנטל: אני אומר לך שיש פה יותר כסף ממה שהקבינט אישר.

איציק שמולי: הרבה יותר.

מיקי רוזנטל: תמסרי לנו מספרים, אלו לא סודות מדינה.

מיקי רוזנטל: אמרתי כבר על מה הרכיבים של המטוס, עכשיו תגידי את המספרים.

מיקי לוי: ורכיבי הביטחון מורכבים - - -

איילת נחמיאס ורבין: רגע, גפני, יש משמעות למתי המטוס מתחיל להיות - - -

משה גפני: דרורית, אמרת שהכול בהתאם למה שאושר, לא חורגים מהעניין הזה.

סתיו שפיר: אפשר לראות את התוכנית שאושרה?

משה גפני: עלות המטוס בסופו של דבר תעלה בסביבות 580 מיליון שקל.

משה גפני: מי בעד אישור הפנייה?

קריאות: - - -

מיקי רוזנטל: לא קיבלנו תשובות, גפני.

סתיו שפיר: רגע, אתה רואה שיש פה מקורות – סליחה, מה המקורות התקציביים של הדבר הזה?

מיקי רוזנטל: שתביא מספרים, את הנתונים האמיתיים.

קריאות: - - -

מיקי לוי: בסדר, אין בעיה, תצביע, נראה אותך.

מיקי רוזנטל: תקשיב, זה לא יכול להיות.

קריאות: - - -

מיקי לוי: תצביע, נראה אותך שאתה מצביע.

קריאות: - - -

מיקי לוי: מרכיב הביטחון זה מיליון דולר, זה כל הסיפור.

סתיו שפיר: 90 מיליון שקל שמקוצץ מנגב וגליל, ולמטוס - - -

מיקי לוי: - - - אל תספרו לנו סיפורים.

מיקי לוי: השטח, יש ריפודי עור, ויש עוד facilities.

סתיו שפיר: 90 מיליון שקל שמקוצצים מהנגב ומהגליל פה, אבל למטוס - - -

משה גפני: פניות לוועדה מס' 177 עד 184, מי בעד אישור הפניות?

משה גפני: ירים את ידו.

מיקי רוזנטל: גפני, זה לא בסדר.

מיקי רוזנטל: זה לא בסדר.

סתיו שפיר: גפני, שיענו על השאלה.

סתיו שפיר: יש פה 90 מיליון שקל שמקוצצים מנגב וגליל.

מיקי רוזנטל: לא הייתה תשובה - - -

קריאות: - - -

סתיו שפיר: 90 מיליון, זה לא מעניין אותך - - - 90 מיליון שקל מקוצצים מנגב וגליל - - -

מיקי לוי: מי נגד?

מיקי לוי: תרימו.

משה גפני: מי נגד?

קריאות: - - -

גיא מרוז: - - -

מיקי לוי: הוא אזרח.

מיקי לוי: הוא אזרח.

מיקי לוי: שקט, זכותו.

משה גפני: מה זה הדבר הזה?

קריאות: - - -

גיא מרוז: אני לא מצליח להבין איך ביום כזה שבו - - -

משה גפני: לא, אתה לא תסביר.

משה גפני: תוציאו אותו, בבקשה.

גיא מרוז: על כביש 90 נהרגו עוד שישה אנשים, ואתם מוציאים פה כסף על מטוס, ולא משקיעים כסף בכביש 90.

גיא מרוז: מה שצריך שם זה 70 מיליון שקל לגדר הפרדה.

משה גפני: מי נגד?

גיא מרוז: 70 מיליון שקל לגדר הפרדה בכביש הזה, וזה הכול.

גיא מרוז: למה לצאת?

גיא מרוז: בעד – 6

גיא מרוז: נמנעים – אין

משה גפני: 6 בעד, 5 נגד.

משה גפני: הפניות אושרו.

סתיו שפיר: יש פה 90 מיליון שקל שמקוצצים מנגב וגליל והוועדה אפילו לא דנה בזה.

קריאות: - - -

מיקי רוזנטל: ביזיון, ביזיון.

סתיו שפיר: 90 מיליון שקלים שמקוצצים מנגב וגליל.

יואל חסון: רוויזיה.

מיקי לוי: רוויזיה על הכול, ביזיון.

מיקי לוי: ביזיון.

מיקי לוי: נהנתנים.

מיקי לוי: 60 מיליון שקל צריך לכביש 90.

מיקי לוי: למה אישרו על מטוס?

מיקי רוזנטל: לא קיבלנו תשובות, זה לא בסדר.

מיקי רוזנטל: אני אומר לך שזה לא בסדר.

משה גפני: הביאו תשובות, וזה לא היה נגמר.

מיקי לוי: תתביישו לכם.

מיקי לוי: נהנתנים, זה מה שאתם.

מיקי רוזנטל: זה מחטף.

משה גפני: זה לא היה נגמר.

קריאות: - - -

מיקי לוי: התוצאות האלה משעממות את ראש הממשלה, זה הכול.

מיקי רוזנטל: לא קיבלנו תשובות.

סתיו שפיר: גפני, זה היה פשוט ביזיון איך שההעברה הזאת נידונה.

קריאות: - - -

מיקי לוי: ביזיון.

סתיו שפיר: סליחה, גפני, אם אפשר להעיר פה הערה, זה היה ביזיון.

סתיו שפיר: יש פה 90 מיליון שקלים קיצוץ בנגב וגליל.

סתיו שפיר: בשביל המטוס הזה – ולא ניתנה לנו אפשרות לשאול שאלה אחת בעניין הזה.

קריאות: - - -

סתיו שפיר: 90 מיליון שקל.

יואל חסון: ממתי נהיית חותמת גומי, גפני?

מיקי רוזנטל: אין תשובות.

מיקי רוזנטל: שמעתי את המספרים.

משה גפני: היא נתנה תשובות.

קריאות: - - -

משה גפני: מס' פנייה לוועדה 185 עד 186.

מיקי לוי: קיצצו בנגב ובגליל לטובת המטוס 90 מיליון שקל.

מיקי לוי: בושה.

מיקי לוי: לא מתביישים.

מיקי רוזנטל: אין תשובות.

משה גפני: יש העברה שהולכת לתקציב הביטחון.

מיקי לוי: לא מתביישים?

מיקי לוי: ביזיון.

מיקי רוזנטל: זאת בושה.

מיקי לוי: בושה.

מיקי לוי: אני רוצה לדעת כמה קיצצו.

מיקי רוזנטל: אתם לא מתביישים?

מיקי רוזנטל: ואתה נותן לזה יד?

מיקי רוזנטל: צבוע שכמוך.

משה גפני: רגע, יש העברה שהולכת לוועדה משותפת לתקציב הביטחון.

משה גפני: יש העברה פה.

מיקי רוזנטל: טוב, נו, זהו?

מיקי רוזנטל: זה ביזיון.

משה גפני: 185 עד 186.

סתיו שפיר: גפני, אפשר אחרי שעברה הסערה לשאול ולקבל תשובות על ההעברה הזאת?

מיקי לוי: הקיצוץ מנגב וגליל זאת בושה וחרפה.

מיקי לוי: קיצצו מנגב וגליל לטובת המטוס של ראש הממשלה?

מיקי לוי: מיישובי הפריפריה לנהנתנות של ראש הממשלה?

יואל חסון: רגע, מה דוד ביטן מבקש?

יואל חסון: עוד 20 מיליון למטוס?

יואל חסון: מה הוא מבקש?

מיקי לוי: בושה וחרפה, לא מעניינת אותו בכלל הפריפריה.

יואל חסון: לא, זה לא ייאמן.

יואל חסון: גפני, זה לא ייאמן שנתת יד לדבר הזה.

קריאות: - - -

יואל חסון: אתה רוצה עוד 20 מיליון למטוס?

דוד ביטן: לא, האמת שיש מטוסים חדישים.

משה גפני: הוא לא דיבר על המטוס, יואל.

משה גפני: יש עוד כמה דברים חשובים.

דוד ביטן: אתה לא רוצה מהמטוסים החדישים?

מיקי רוזנטל: אבל מטוס חדש לא טוב לגב', היא לא רוצה מטוס חדש, היא רוצה עגל זהב מעופף.

סתיו שפיר: גפני, אני מבקשת הצעה לסדר.

דוד ביטן: את המטוס קונים לגבאי.

סתיו שפיר: הצעה לסדר, בבקשה.

מיקי רוזנטל: נמכור אותו.

מיקי רוזנטל: ניפטר מהמטוס.

מיקי לוי: אנחנו מתחייבים למכור את המטוס.

מיקי לוי: יום יבוא והוא לא יהיה הקיסר על הכיסא, נמכור את המטוס הזה.

משה גפני: פניות מס' 185 עד 186.

מיקי לוי: זה עגל זהב, בושה, נהנתנים.

מיקי לוי: תתביישו לכם.

משה גפני: מי מסביר את זה?

מיקי לוי: אני מתחייב ככל יכולתי.

קריאות: - - -

מיקי לוי: הנשיא לא רוצה לנסוע, ברוך השם, הנשיא רוצה לטוס בטיסות מסחריות.

מיקי רוזנטל: הוא רצה, אבל גב' נתניהו לא מסכימה שהוא ייגע במטוס.

מיקי לוי: הנשיא לא שואל את גב' נתניהו.

מוסי רז: נמכור את המטוס ונחלק את הכסף בין אזרחי ישראל.

משה גפני: בסדר.

משה גפני: 185 עד 186.

מעין ספיבק: הפנייה נועדה לתקצוב - - -

סתיו שפיר: רגע, סליחה, ביקשתי הצעה לסדר.

סתיו שפיר: ממילא גפני גם לא שומע את מה שאת אומרת.

קריאות: - - -

מיקי רוזנטל: יש לנו בקשה.

מיקי רוזנטל: אני חושב שהיה פה מחטף.

מיקי רוזנטל: אני חושב שלא קיבלנו מענה על השאלות ששאלנו, שאלנו שאלות ענייניות ולא קיבלנו מענה.

מיקי רוזנטל: אני מבקש שיעבירו לנו בכתב את התשובות לשאלות שנשאלו כדלקמן – אם לא הבנת את השאלות אולי, ולא נראה לי, אתה איש אינטליגנטי, אתה מבין די מהר – אנחנו רוצים לדעת את השינוי בכל אחד מהמרכיבים שהזכרנו, באווירונאוטיקה, באבטחת המטוס, בעיצוב הפנים של המטוס, שזה במכרז קיבל פתאום עוד עשרות מיליונים, ולא הייתה שום כוונה כזאת.

מיקי לוי: מיקי, תוסיף עוד משהו.

מיקי רוזנטל: ועדת גולדברג לא ביקשה מטוס כזה.

מיקי רוזנטל: היה הגיון רב במטוס.

מיקי רוזנטל: אין שום היגיון בלהפוך את המטוס הזה למטוס פאר מיוחד עם דרישות מופרכות.

מיקי רוזנטל: אנחנו מבקשים לדעת את כל השאלות שהעלנו פה.

סתיו שפיר: גפני, אני רוצה לשאול אותה שאלה.

מיקי רוזנטל: בכמה השינויים, באיזה סעיף שינוי, מי יזם את השינוי, ולמה לא מאשרים את נסיעות השרים ואת הממשלה כמדיניות, כמו שאדוני התחייב גם בהצבעה בדצמבר 2017?

מיקי רוזנטל: למה אין מדיניות נסיעות של הממשלה, אלא זה כל אחד בא לו הוא קופץ לחו"ל כי בא לו לנסוע?

מיקי לוי: ויש עוד משהו שאני מבקש.

קריאות: - - -

סתיו שפיר: גפני, אני רוצה רגע להגיד פה משהו.

מיקי רוזנטל: אנחנו רוצים תשובות בכתב על זה.

משה גפני: מה בדיוק העניין?

משה גפני: תראו, דרורית, קיבלתי תשובות מבחינת העניין הזה של מה שאמרת.

משה גפני: אמרת שעלות המטוס תהיה 580 מיליון שקל, הכול נמצא בתוך מסגרת התקציב שאושרה וכו'.

משה גפני: מבקשים באופוזיציה פירוט של המרכיבים הפנימיים: מה היה השינוי במרכיבים שעליהם דובר.

מיקי רוזנטל: מי יזם אותם?

משה גפני: מי אישר את הפניות האלה?

משה גפני: אני מבקש את הפירוט הזה, ואתם יכולים להביא אותו.

משה גפני: תביאו אותו אלינו, נפיץ אותו.

מוסי רז: איך זה פתאום עלה?

מיקי לוי: ואל תגידו לנו ביטחון, הביטחון כולה מיליון דולר.

מיקי לוי: אל תספרו לנו סיפורים על ביטחון.

קריאות: - - -

משה גפני: דרורית, רק ממני.

משה גפני: להביא את הפירוט הזה, לעשות את זה בכמה ימים, נפיץ אותו בין חברי הוועדה כולם, גם בקואליציה וגם באופוזיציה.

משה גפני: אני לא חושב שיש פה איזה משהו מוסתר.

מיקי רוזנטל: מה זה אין משהו מוסתר.

מיקי רוזנטל: זה עלה מ-400 ל-580, אנחנו זכאים לדעת למה.

משה גפני: אבל אני מבקש ממנה, ריבונו של עולם, הרי אני נעתר לבקשתך.

איילת נחמיאס ורבין: אבל אתה לא נותן לי להוסיף לך משהו שאני רוצה שתבקש מדרורית.

משה גפני: בסדר, רגע.

משה גפני: סתיו שפיר ביקשה לפנייך.

איילת נחמיאס ורבין: לא.

איילת נחמיאס ורבין: אבל - - -

סתיו שפיר: אין לי בעיה להמתין.

קריאות: - - -

מיקי לוי: אני רוצה לדעת כמה עולה מגן רקיע.

מיקי לוי: לידיעתי זה מיליון דולר.

מיקי לוי: זהו, אני רוצה לדעת כמה עולה.

משה גפני: ואז להעביר אלינו את הפירוט.

משה גפני: סתיו, מה ביקשת?

סתיו שפיר: גפני, כשאיילת תסיים את דבריה, אני אשמח לדבר.

משה גפני: מה ביקשת?

איילת נחמיאס ורבין: אני בסך הכול רוצה לבקש שנדע בדיוק מתי המטוס היה אמור להיות מבצעי, ומה המשמעויות של דחיית המטוס - - -

משה גפני: לא צריך תשובה לשאלה הזאת.

משה גפני: זה לא עובד ככה.

משה גפני: איילת, זה סתם עכשיו.

איילת נחמיאס ורבין: יש לזה משמעויות.

איילת נחמיאס ורבין: תקשיב, בהשוואה - - - .

איילת נחמיאס ורבין: זה לא נכון.

איילת נחמיאס ורבין: זה כסף, גפני.

משה גפני: את יכולה לענות, תעני.

משה גפני: את לא יכולה לענות על השאלה הזאת, את לא חייבת.

משה גפני: אני יודע גם מדוע.

איילת נחמיאס ורבין: היא לא צריכה לענות, היא יכולה להביא את זה בכתב.

איילת נחמיאס ורבין: זה לא כל כך מסובך.

משה גפני: בסדר, ביקשתי.

איילת נחמיאס ורבין: זה לא כל כך מסובך.

משה גפני: איילת, ביקשתי.

איילת נחמיאס ורבין: למה אתה חושב שהיא לא צריכה לענות על זה?

משה גפני: יש בזה בעיה, בקיצור.

משה גפני: סתיו.

איילת נחמיאס ורבין: מה?

איילת נחמיאס ורבין: אין שום בעיה עם זה.

סתיו שפיר: תראה, כבוד היושב-ראש, הייתה פה עכשיו העברה תקציבית של מאות מיליוני שקלים שעברה לעוד הרבה מאוד תחומים, למשל, היה פה בשביל – אני לא יודעת אם זה לטובת המטוס או משהו אחר – קיצוץ של 90 מיליון שקל בנגב וגליל.

סתיו שפיר: אמורים לפי הנוהל שהתקבל כאן בוועדה בעקבות העתירה לבג"ץ, אמורים לשבת פה ולדון כל נציגי המשרדים שמהם מקוצצים תקציבים ולהסביר אם הקיצוץ הזה מקובל עליהם, מאיפה נלקחים הכספים האלה.

סתיו שפיר: 90 מיליון שקל שיוצאים מנגב וגליל, שיוצאים מהרשויות שיכולות להיות הרשויות המוחלשות בישראל, לטובת המטוס של הקיסר או דברים אחרים, זה נושא שאנחנו צריכים לדון בו כאן בוועדה, ולא קיבלנו עליו תשובות.

סתיו שפיר: נושא נוסף, 20 מיליון שקל להחלטת ממשלה מ-2014 של הקשר בין יהדות העולם למדינת ישראל במשרד התפוצות, לא קיבלנו פה עוד תשובה אחת על לאיפה הכסף הזה הולך בכלל.

מיקי לוי: מביאים אימהות מחוץ לארץ?

סתיו שפיר: 20 מיליון שקל.

סתיו שפיר: העברת את כל ההעברה הזאת שכרוכה במיליון נושאים שונים שכרוכים זה בזה רק כדי שיהיה אפשר "להחמיק" את המטוס מתחת לאפם של חברי הכנסת, ולא באמת לעשות פה ביקורת אמיתית.

סתיו שפיר: כשאתה מאפשר לנציגי משרד רה"מ להעביר לנו את התשובות מתישהו בעתיד – ואני חייבת לומר לכם, כל כך הרבה פעמים הבטיחו לנו תשובות אחרי הישיבה, אחרי ההצבעה, עד היום אני מחכה לתשובות כאלה מלפני חמש שנים – אתה פשוט מייתר את תפקידה של ועדת הכספים.

סתיו שפיר: אנחנו אמורים לבצע פיקוח תקציבי לפני שהכסף עובר, לא בדיעבד.

סתיו שפיר: אחרי שהכסף עובר אין לנו מה לעשות איתו.

מיקי לוי: בהמשך לדבריה של - - -

משה גפני: תודה רבה.

משה גפני: לא, אין בהמשך.

מיקי לוי: בהמשך לדבריה, הטחת, גפני - - -

סתיו שפיר: מיקי, סליחה.

סתיו שפיר: מיקי, לא סיימתי.

מיקי לוי: בבקשה.

מיקי לוי: סליחה.

סתיו שפיר: אחרי שהכסף עובר אנחנו לא יכולים לתקן את זה כאן בוועדה.

משה גפני: ברור.

סתיו שפיר: אני לא מכירה נוהל שמאפשר לוועדה לקחת בחזרה כסף שנגנב מאזרחי ישראל.

סתיו שפיר: אין כזה נוהל בוועדה, אין כזה חוק, אז אין משמעות לזה שנקבל את מידע בדיעבד.

סתיו שפיר: אנחנו צריכים לקבל אותו עכשיו לפני ההצבעה.

משה גפני: תודה רבה.

משה גפני: ההצבעה כבר התקיימה, יש רוויזיה.

סתיו שפיר: גפני, אני מבקשת ממך שתאשר את הרוויזיה.

מיקי לוי: גפני, הבטחת לא פעם - - -

משה גפני: שמה?

מיקי לוי: שיפרקו את מין שאינו במינו.

מיקי לוי: עוד הפעם מביאים לנו בהעברה תקציבית חלק מדברים.

משה גפני: בסדר, הבטחתי.

משה גפני: אני דורש את זה גם עכשיו.

מיקי לוי: עושים לנו ערבוב בהעברה תקציבית אחת, מין שאינו במינו, כדי לבלבל אותנו, כדי להעביר הוצאות לא ראויות, העברות תקציביות לא ראויות.

מיקי לוי: מתי יצליחו לפרק את ההעברות אחת אחת כדי שנוכל לדון בהן כמו שצריך?

מיקי לוי: מתי?

משה גפני: תודה רבה.

משה גפני: אני מבקש רק להתייחס למה שסתיו שפיר אמרה.

משה גפני: הנוהל לא התקבל בעקבות עתירה שלך לבג"ץ.

משה גפני: את יכולה להגיד את זה כל הזמן, אין מציאות כזאת.

סתיו שפיר: גם בית המשפט העליון אומר את זה.

סתיו שפיר: אבל אם אתה מבקש את הקרדיט - -

משה גפני: עם כל הכבוד, מספיק כבר.

סתיו שפיר: - - אני מוכנה בכיף להעביר לך את הקרדיט.

משה גפני: בסדר, תגידי מה שאת רוצה.

משה גפני: לי זה לא מפריע שאת אומרת את זה.

סתיו שפיר: בית המשפט העליון חתם את תשובתו לעתירה שלי לבג"ץ בזה שהוא סומך על ועדת הכספים, ובעקבות הנוהל היא עכשיו תשנה - - -

משה גפני: את לפני קריאה שלישית.

סתיו שפיר: נו, באמת, גפני.

משה גפני: מה זה באמת?

סתיו שפיר: אני באה לפה לעשות עבודה רצינית והארתי את עיניך לעובדה שמקצצים פה בנגב וגליל 90 מיליון שקלים, אז תכבד את העבודה הזאת שהיית שותף לה - -

משה גפני: אם את עוד פעם מתערבת בדבריי את יוצאת החוצה.

סתיו שפיר: - - כשישבת באופוזיציה, ותאפשר לי לעשות את עבודתי.

משה גפני: זה הכול, עם כל הכבוד.

סתיו שפיר: פשוט תאפשר לי לעשות את עבודתי.

משה גפני: מספיק עם ההתפרצות הזאת.

סתיו שפיר: אנחנו לא פה כחותמת גומי.

משה גפני: בית המשפט קבע שהוא סומך את ידיו על הנוהל שעשינו, ובסופו של דבר את הנוהל עשינו לא בגלל עתירה לבג"ץ ולא בגלל שום דבר.

משה גפני: את יכולה להגיד שכמו כל החברים האחרים דרשת את זה וזה בסדר.

משה גפני: עשינו את הנוהל ואנחנו לא - - -

סתיו שפיר: עובדה שלפני שלוש שנים אתה מצולם בסרטון אומר הפוך, באמת.

משה גפני: אני מבקש ממך שתצאי.

משה גפני: אני קורא לך קריאה שלישית.

סתיו שפיר: אבל אני לא מבינה למה אתה מסלף פה את העובדות.

משה גפני: לצאת.

סתיו שפיר: למה כל כך דחוף לך לסלף פה את העובדות?

משה גפני: אני מבקש להוציא אותה.

סתיו שפיר: למה שהוועדה לא תעמוד בנוהל שהוועדה קבעה?

משה גפני: הוועדה עומדת בנוהל ועוד איך.

סתיו שפיר: לא, את לא צריכה, בסדר, הפסקתי לדבר.

משה גפני: יש פה פירוט שהגיע גם לגבי הנושא של פרויקט התפוצות, יש פה פירוט של מה שצריך לעשות, וחברי הוועדה צריכים לדעת, וזה נמצא פה.

משה גפני: אני מסכים לחלוטין - - -

קריאה: כבוד היושב-ראש, מה לגבי סתיו?

משה גפני: היא צריכה לצאת.

משה גפני: מה זה הדבר הזה?

סתיו שפיר: לא, אני רוצה לשמוע את תשובתך.

סתיו שפיר: אתה עונה לי.

משה גפני: עם כל הכבוד, הוועדה לא שווה כלום, רק את שווה.

סתיו שפיר: אתה עונה לי.

סתיו שפיר: אני רוצה לשמוע את התשובה שלך.

משה גפני: לצאת.

סתיו שפיר: לא.

סתיו שפיר: לא.

סתיו שפיר: סליחה, גפני, תחזור בך.

משה גפני: לצאת.

משה גפני: תוציא אותה.

סתיו שפיר: לא.

סתיו שפיר: לא מתקבל על הדעת.

סתיו שפיר: אתה עונה לשאלה שאני שאלתי.

משה גפני: בסדר, אני עוצר את הוועדה.

משה גפני: להוציא אותה.

סתיו שפיר: לא.

סתיו שפיר: אני אקום לבד אחרי שאני אסיים לשמוע את התשובה של גפני.

יצחק וקנין: על-פי התקנון את חייבת לצאת.

סתיו שפיר: אתם לא צריכים לשלוח עוד בחורות לוועדת הכספים, הכול בסדר.

משה גפני: למה?

משה גפני: מה בחורות?

סתיו שפיר: הם ביקשו לשלוח לפה עוד מאבטחים.

משה גפני: אבל את צריכה לצאת, סתיו.

סתיו שפיר: אבל אתה עונה לי, איך אני אשמע את התשובה שלך?

משה גפני: אני לא עונה לך.

סתיו שפיר: לא?

משה גפני: לא, הפסקתי.

סתיו שפיר: מה התחלת להגיד על משרד התפוצות?

משה גפני: הפסקתי.

סתיו שפיר: על מה הפרינציפים האלה, גפני?

משה גפני: הפסקתי.

סתיו שפיר: על מה?

סתיו שפיר: עשיתי פה משהו אחר ממה שצריך לעשות בוועדה?

משה גפני: תסתכלי אחרי זה בזה אז תראי על מה.

משה גפני: אנחנו עוברים לסעיף הבא.

סתיו שפיר: אני לא יוצאת.

משה גפני: הכול מפורט בתוך זה, שאלנו שאלות נוספות, קיבלנו תשובות.

משה גפני: עכשיו יכולים להגיד: לא צריך להעביר את זה וצריך לפרק את ההעברות.

סתיו שפיר: אתם לא מוציאים אותי.

סתיו שפיר: אני לא מבינה מה לא טוב.

משה גפני: אני מסכים עם זה, צריך לפרק, יש לנו מאבק גדול עם משרד האוצר, זה עדיין לא נעשה.

משה גפני: אני מקווה שזה ייעשה.

קריאה: אבל לא היו תשובות על מה הכסף.

קריאה: הקבינט אישר 360 מיליון.

משה גפני: מה זה הדבר הזה?

משה גפני: מה זה?

משה גפני: לצאת.

משה גפני: לצאת.

טמיר כהן: אני לא יודע מי זה בכלל.

סתיו שפיר: אני לא אשב בהעברות התקציביות?

משה גפני: לצאת.

סתיו שפיר: לא.

משה גפני: את צריכה לצאת.

סתיו שפיר: אני צריכה לשבת פה בהעברות תקציביות כדי לשאול שאלות את הפקידים כמו שאני אמורה לעשות.

משה גפני: אני מבקש לצאת.

סתיו שפיר: זאת העבודה שלי.

משה גפני: אני עוצר את הישיבה עד שתצאי.

סתיו שפיר: תעצור את הישיבה.

משה גפני: מאה אחוז.

משה גפני: אני מבקש להוציא אותה.

בשעה 11: (חברת הכנסת סתיו שפיר יוצאת מאולם הוועדה.

בשעה 11: )

משה גפני: אני מחדש את הישיבה.

משה גפני: 185 עד 186, מי מסביר את הפנייה?

מעין ספיבק: הפנייה נועדה לתקצב סכום של 10,541 אלפי שקלים חדשים עבור איגוד ערים כנרת לפעולות שמטרתן תפעול ופיתוח של חופי הכנסת.

מעין ספיבק: ההעברה נעשית עכשיו בהתאמה להקדמת עונת הרחצה בשנת 2018, בהתאמה להסכם פשרה בנושא היטלי ביוב שנערך בין איגוד ערים כנרת למועצה אזורית עמק הירדן, ועבור חופים חדשים שנפתחו במהלך השנה לאחר אישור התקציב.

מעין ספיבק: כמו כן, עבור פיתוח שביל סובב כנרת.

משה גפני: שאלות.

מיקי רוזנטל: אין שאלות.

מיקי רוזנטל: תצביע.

מיקי רוזנטל: אנחנו מבקשים להצביע.

משה גפני: אני מבקש לדעת מה נעשה עד היום.

משה גפני: איך העבירו את הפעולות האלה עד היום?

משה גפני: איך זה נעשה?

משה גפני: הרי יש פה דברים שהם חיוניים.

מיקי לוי: זה חשוב.

מיקי לוי: מיקי, ההעברה הזו חשובה.

מיקי רוזנטל: החיים הטובים בוועדת הכספים עם האופוזיציה הסתיימו היום, לצערי.

מיקי רוזנטל: ניסיתי שננהג בהגינות זה בזה, אבל - - -

משה גפני: בסדר, אני לא יכול לסחוב את זה עד אין סוף.

מיקי רוזנטל: לא אמרתי.

מיקי רוזנטל: אני רק אומר.

משה גפני: לא חשוב.

משה גפני: הלאה.

מעין ספיבק: ככל שחוף מוכרז כחוף של איגוד ערים כנרת הוא מתוקצב על-פי תמחיר שנערך לתפעול חוף.

מעין ספיבק: ברגע שחוף חדש מוכרז כחוף של איגוד ערים כנרת נדרש תקצוב שוטף שלו.

מיקי לוי: והתקצוב הזה הוא תקצוב שוטף?

מעין ספיבק: כן.

מעין ספיבק: בנוסף, בשנת 2018 הוקדמה עונת הרחצה לפסח, כך שהיא תמשיך מפסח באופן רציף עד הקיץ כאחת מהדרכים להילחם בתביעות בכנרת.

משה גפני: מה אלו הסכמי הפשרה?

מעין ספיבק: על זה אני אצטרך את ההרחבה.

משה גפני: אז מי צריך לענות?

מעין ספיבק: ירחיב על זה התקציבן.

מעין ספיבק: נמצא פה דני גבאי גזבר האיגוד, והוא יסביר לגבי הפשרה.

משה גפני: תגידי, הם יודעים שאנחנו נופלים עכשיו בהצבעה?

משה גפני: אז ניפול.

אחמד טיבי: אתה ממש מודאג ממטוס ראש הממשלה.

משה גפני: בבקשה.

דניאל גבאי: מועצה אזורית עמק הירדן הקימו קווי ביוב ותחנות שאיבה בסובב כנרת.

דניאל גבאי: מאחר שהחופים שלנו תורמים את השפכים שלהם לאותו פרויקט, התבקשנו להשתתף בעלויות של היטלי הביוב.

דניאל גבאי: אחרי שדרשו סכום יותר גבוה הגענו לפשרה, ואנחנו משתתפים ב-3.5 מיליון.

דניאל גבאי: זה החלק שלנו בהקמה של הפרויקט הזה.

מיקי לוי: זה יהיה כל שנה?

דניאל גבאי: לא, זה חד-פעמי.

משה גפני: לא יהיה כל שנה?

דניאל גבאי: חד-פעמי.

מיקי רוזנטל: זה כמו המטוס, חד-פעמי.

מעין ספיבק: נפגוש את התקצוב של החופים האלה שוב ב-2019 בגלל שתקציב 2019 כבר נבנה, וחלק מהחופים האלה עוד לא הוכרזו כחופים של איגוד ערים כנרת בזמן שנבנה התקציב.

משה גפני: הכסף הזה עובר לאיגוד ערים כנרת?

מעין ספיבק: כן.

מיקי רוזנטל: מעולם גפני לא התעניין כל כך בביוב כמו היום.

מיקי רוזנטל: כן, תמשיך, יש לך מלא שאלות מעניינות.

מיקי רוזנטל: בבקשה, תשאל, אני לומד על הביוב בכנסת.

איילת נחמיאס ורבין: גפני, יש לנו דיון חשוב, אני מזכירה לך.

מיקי רוזנטל: תשאל אותה מה יהיה עם הכנרת.

מוסי רז: רק תשאל מהר כי עוד מעט לא נהיה.

מיקי רוזנטל: עוד מעט לא תישאר לנו כנרת, אבל יהיה ביוב גדול.

מוסי רז: אבל אפשר לבנות שם מנחת - - -

יצחק וקנין: ואז ניקח את המטוס של ראש הממשלה ונעשה שם סיבוב.

מוסי רז: ננחית אותו בכנרת.

מיקי רוזנטל: לבנות שדה תעופה בכנרת.

מיקי לוי: ננחת על הכנרת.

מיקי לוי: אני מבקש שיעשו לו גם מגלשים.

איילת נחמיאס ורבין: גפני, למה אתה לא מצביע?

מיקי רוזנטל: עובדים בשבת?

משה גפני: בגלל שיש לי עוד שאלות, וחוץ מזה ביקשתי להכניס את סתיו שפיר.

מיקי רוזנטל: אני אעזור לך בשאלות.

מיקי רוזנטל: תגידי, עובדים בשבת באיגוד ערים כנרת?

איילת נחמיאס ורבין: גפני, אתה יודע שפספסת את הבדיחה שלי קודם?

איילת נחמיאס ורבין: הייתה לי בדיחה מצוינת.

מיקי לוי: חשבתי שאתה שואל על עיריית טבריה.

מיקי רוזנטל: אתם יכולים לספר לנו על ההוא שנבחר לראשות עיריית טבריה?

איילת נחמיאס ורבין: הוא נראה איש מעניין מאוד.

איילת נחמיאס ורבין: גפני, אתה עובר לגור בטבריה?

משה גפני: לא.

מיקי רוזנטל: הוא מהפנט.

איילת נחמיאס ורבין: תקשיב רגע, אמרתי קודם, כשדיברו על המכרז של משרד הפנים, אולי לא הפסדתם בבית שמש.

איילת נחמיאס ורבין: החיוך שלך פתאום נהיה פחות גדול.

משה גפני: האמת היא כזאת, שההעברה לחיפה הייתה כבר בשבוע שעבר, ורציתי לבדוק.

יצחק וקנין: זה רמז לחיפה.

משה גפני: רציתי לבדוק האם העירייה תטפל בזה כמו שצריך.

איילת נחמיאס ורבין: נו, ו-?

יצחק וקנין: את קלעת בול, חיפה.

משה גפני: ובדקתי השבוע, והתברר שכן.

איילת נחמיאס ורבין: יפה.

מיקי רוזנטל: יפה מאוד.

משה גפני: מה דעתך שאולי תפסיקי להגיד לי טבריה, עדיף שתגידי חיפה?

מיקי רוזנטל: בחיפה אנחנו באותו צד.

איילת נחמיאס ורבין: לא, סליחה, באתי לברך אותך באופן אישי על חיפה, שלא תגיד שלא.

משה גפני: נכון.

מיקי לוי: ראינו אותו בטלוויזיה מברך.

יצחק וקנין: משה גפני היה מוכן להפסיד בבני ברק ולא בחיפה.

משה גפני: נכון.

קריאות: - - -

משה גפני: מה עכשיו?

איילת נחמיאס ורבין: עידו הגיע לדיון שלנו.

משה גפני: אתה רוצה גם מטוס?

עידו סופר: אפשר להעביר את הפנייה עם האופוזיציה לפי דעתי.

מיקי לוי: אתה צודק - - -

מיקי רוזנטל: אתה יכול לנסות.

מיקי רוזנטל: יאללה, בוא ננסה.

משה גפני: זה בתנאי - - - מהמטוס.

קריאות: - - -

משה גפני: תגידי, לגבי סובב כנרת, רק עכשיו מתכננים את השביל הזה?

מוסי רז: הוא שאל אם מותר ללכת עליו בשבת, אם יש עירוב.

מיקי לוי: מה רוחבו של סובב כנרת?

מיקי לוי: של השביל?

דניאל גבאי: תלוי, הוא משתנה, זה לא רוחב קבוע.

מיקי לוי: ומה אורכו?

מיקי לוי: אני מבזבז לגפני את הזמן.

דניאל גבאי: בסביבות 60 קילומטר.

מיקי לוי: וואי, זה הרבה.

מוסי רז: באיזה גובה הוא מתחת לפני הים?

דניאל גבאי: עכשיו אנחנו מבקשים תוספת לתכנון לקטעים שלא תכננו בעבר בהתאם לתמ"א 13 שתכננו.

מיקי לוי: עכשיו ברצינות, כמה הוא סלול עד עכשיו?

דניאל גבאי: הוא לא סלול, זה דרכי עפר.

משה גפני: כמה הושקע בזה?

מיקי לוי: וכמה התקציב יספיק להסליל אותו?

דניאל גבאי: בינתיים אין לנו תוכנית לסלילה.

דניאל גבאי: בדרך כלל עושים שביל שמפנים את העשבייה, מרססים, עושים עמדות נוחות במהלך הדרך, אבל סלילה אלו רק קטעים קטנים.

דניאל גבאי: מה שאנחנו מבקשים פה זה רק את המשך התכנון.

דניאל גבאי: נשאר לנו עוד קטע קטן לתכנן של השביל ושל מפרץ אמנון, ובזה סיימנו את כל השביל.

מיקי לוי: יפה.

מיקי לוי: פרויקט ראוי.

איילת נחמיאס ורבין: כל פרויקט שיציל את טבריה הוא ראוי.

מוסי רז: שביל, אפשר להרחיב אותו כדי שמטוס יכול לנחות על זה?

משה גפני: מה המטוס?

משה גפני: עושים שביל למטוס?

מיקי לוי: רוצים שדה תעופה בטבריה.

מיקי רוזנטל: אם הכנרת יורדת עוד מטר אז יש שדה תעופה טבעי.

יצחק וקנין: זה לא שביל, זה - - -

קריאות: - - -

מיקי לוי: מיקי, תבקש להוסיף תקציב להרכיב לו מגלשים שיוכל לנחות בכנרת.

מיקי רוזנטל: גם - - - אנחנו יכולים להקים שם.

איילת נחמיאס ורבין: כמו ישו.

מיקי לוי: ראש הממשלה ילך על המים כמו ישו.

מיקי רוזנטל: גפני, יאללה, זאת קואליציה רעה, תעזוב.

מיקי רוזנטל: אני אומר לך, תפרקו כבר את הממשלה הרעה הזאת.

איילת נחמיאס ורבין: גפני, יש לנו דיון רציני עכשיו.

משה גפני: את רוצה שנעביר ככה דברים בלי שנדע את כל הפרטים?

מיקי רוזנטל: בוא נפרק את הממשלה הרעה, חאלס.

מיקי רוזנטל: תראה כמה חוקים רעים הם מביאים עכשיו.

משה גפני: לפי דעתי אנחנו כבר לא - - -

מיקי רוזנטל: לא רחוקים.

מיקי רוזנטל: חאלס, מספיק.

קריאות: - - -

משה גפני: למה הבאתם את זה עכשיו?

משה גפני: למה לא הבאתם קודם?

משה גפני: למה עכשיו?

מיקי רוזנטל: הם חיכו שהמטוס ינחת.

משה גפני: מה את אומרת?

משה גפני: למה זה הגיע עכשיו?

מעין ספיבק: התוכנית הגיעה עכשיו בהתאם לזמן שבו הושגה פשרה בין מועצה אזורית עמק ירדן לבין איגוד ערים כנרת.

משה גפני: מה היה הוויכוח ביניהם?

מעין ספיבק: על הסכומים שיידרשו מאיגוד ערים כנרת בעבור הקמת קווי הביוב ותחנות השאיבה.

משה גפני: אז איך הגיעו לפשרה?

משה גפני: מי היה הבורר?

מעין ספיבק: יושב-ראש איגוד ערים כנרת לקח בזה חלק.

דניאל גבאי: מי שהיה אז יושב-ראש איגוד ערים כנסת זה אלי מלכה, ועידן גרינבאום ראש המועצה עמק הירדן.

דניאל גבאי: הם דרשו סכום יותר גבוה, התפשרנו על 3.5 מיליון.

יצחק וקנין: הנה ביטן הגיע.

מיקי לוי: יאללה, הצבעה, גפני.

משה גפני: האמת שהתשובות שלכם היו לעניין.

משה גפני: באמת, זה רציני.

מיקי רוזנטל: שכנעתם אותנו.

מיקי רוזנטל: רצינו להצביע נגד, עכשיו אנחנו בעד.

מיקי רוזנטל: אנחנו מצביעים בעד.

משה גפני: אתם בעד?

מיקי רוזנטל: בטח.

מיקי לוי: יש לך רוב, מה אתה דואג?

משה גפני: מי בעד אישור הפניות?

משה גפני: ירים את ידו.

יצחק וקנין: למה באתם?

יצחק וקנין: למה אתם באים?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפניות אושרו.

משה גפני: אני משבח אתכם על ההסברים, ואני משבח את חברי האופוזיציה על האחריות.

מיקי רוזנטל: זה היה כל כך משכנע.

משה גפני: ברור.

משה גפני: פניות מס' 192 עד 193, משרד הרווחה.

משה גפני: הלאה, אני רוצה להעביר את זה, אני נושך שפתיים ומעביר.

נתנאל אשרי: הפנייה נועדה להעביר 23.8 מיליון שקלים חדשים להרשאות להתחייב לטובת שיפוצים בחסות הנוער ובמעונות מש"ה, ושישה תקנים לטובת מערך מעון נגד אלימות ברשת.

נתנאל אשרי: כמו כן, בהעברות פנימיות כ-26 מיליון שקלים חדשים לטובת מיזם ביטחון תזונתי; 10 מיליון שקלים חדשים לטובת ניצולי שואה; עוד 2 מיליון שקלים חדשים לטובת החלטת ממשלה חיזוק עוטף עזה; ו-7.5 מיליון שקלים חדשים לטובת החלטות ממשלה לקהילת יוצאי אתיופיה.

משה גפני: יש שאלות?

משה גפני: מי בעד אישור הפניות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפניות אושרו.

משה גפני: אנחנו עוברים לעמ' 41, מס' פניות 194 עד 195.

דביר ז'ורנו: הבקשה נועדה להעביר 336.7 מיליון שקלים חדשים לתוכנית הוצאות שונות בשל עדכון בתחזית ההוצאות של רשות המיסים בגין מענק עבודה מס הכנסה שלילי.

דביר ז'ורנו: קיבלנו עדכון מרשות המיסים בגין התחזית העדכנית להוצאות עבור מענק עבודה, מה שנקרא מס הכנסה שלילי, ואנחנו מעדכנים, מתגברים את התוכנית.

משה גפני: זה כסף שחסר למס הכנסה שלילי?

דביר ז'ורנו: בדיוק.

משה גפני: מי בעד אישור הפניות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפניות אושרו.

משה גפני: פנייה מס' 196, אזורי תעשייה.

משה גפני: טיבי, זה אתה העברת?

משה גפני: במגזר המיעוטים.

משה גפני: זה מה שביקשת?

אחמד טיבי: לא זוכר, תקריא לי.

מוסי רז: הסדר קואליציוני.

אחמד טיבי: היו כמה סעיפים כאלה.

משה גפני: הגדלת תקציב לפיתוח אזורי תעשייה בסך של 45 מיליון שקל בהרשאה להתחייב, סך של 30 מיליון שקל בהרשאה להתחייב עבור פיתוח אזורי תעשייה במגזר המיעוטים.

משה גפני: מה שדיברנו?

אחמד טיבי: כן.

אחמד טיבי: זה פחות ממה שדרשנו, אבל על זה דנו בחדר אצלך.

משה גפני: נכון.

מוסי רז: אחמד, מבחינתך זה בסדר שכותבים מיעוטים?

אחמד טיבי: לא.

מוסי רז: אפשר לבקש לשנות את זה.

קריאה: - - -

מוסי רז: לא, זה לא עניין סמנטי.

עידו סופר: זה לשון החלטת הממשלה, לדעתי.

משה גפני: מה זה משנה?

משה גפני: אתם עם הממשלה שלכם.

משה גפני: מה אתם מסבירים?

מיקי רוזנטל: מה ההחלטה?

עידו סופר: הפנייה נועדה להגדלת תקציב לפיתוח אזורי תעשייה בסך 45 מיליון שקלים.

עידו סופר: 30 מיליון שקלים חדשים מתוכם - - -

מיקי רוזנטל: עזוב, אנחנו יודעים לקרוא, אל תקריא לנו.

מיקי רוזנטל: למה הכסף הזה נועד?

מיקי רוזנטל: לקרוא לבד אנחנו יודעים.

מיקי רוזנטל: למה הכסף הולך?

עידו סופר: 30 מיליון שקלים חדשים לפיתוח אזורי תעשייה ברשויות המיעוטים.

עידו סופר: מדובר פה בעבודה ארוכה שלנו יחד עם משרד הכלכלה והמשרד לשוויון חברתי.

עידו סופר: איימן סייף התחיל את התהליך ואבי כהן השלים אותו.

עידו סופר: עשינו בעצם איזושהי בחינה מאוד מעמיקה מבחינת סדר עדיפויות, ואיפה נכון להתחיל לפתח.

עידו סופר: אני רק אגיד שהמשרד לשוויון חברתי, משרד הכלכלה הוסיף גם כסף נוסף בשנה הבאה עבור המשך הפיתוח.

עידו סופר: אם תרצו גם פירוט נוסף, בשמחה.

אחמד טיבי: מה לגבי 15 מיליון הנוספים?

עידו סופר: 15 מיליון הנוספים זאת תוכנית "נטו תעשייה" שנועדה להפחית אתה עלויות של יזמים בהקצאת קרקע.

עידו סופר: מדובר בהחלטת ממשלה בתוכנית שוועדת הכספים גם ליוותה אותה והייתה מעורבת, וכעת התקציב מועבר.

קריאה: אין לנו רוב.

משה גפני: אין רוב?

משה גפני: אם אין רוב אז אנחנו נופלים.

אחמד טיבי: גפני, מילה.

משה גפני: בבקשה, אחמד טיבי.

אחמד טיבי: הסעיף הזה שבו דרשנו, והיית מעורב אצלך בלשכה - -

משה גפני: נכון.

אחמד טיבי: - - דרשנו הרבה יותר מאשר הסכום הזה.

אחמד טיבי: אבל כאן ההעברה היא 30 מיליון שקל פלוס ה-15 של "נטו תעשייה", וה-30 מיליון שקל הם לפיתוח אזורי תעשייה ביישובים הערביים.

אחמד טיבי: אני מבקש מהחברים להצביע בעד.

משה גפני: חבר'ה, אתם תצביעו נגד?

משה גפני: אז אני מחכה.

משה גפני: אני אתחיל לשאול שאלות על הערבים.

מוסי רז: לא, אני מצביע בעד.

משה גפני: מי בעד אישור הפנייה?

משה גפני: ירים את ידו.

משה גפני: על-פי בקשתו של אחמד טיבי.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה אושרה.

משה גפני: כל הכבוד.

משה גפני: פנייה מס' 199, משרד הבריאות.

אחמד טיבי: תודה רבה.

רועי כהן: הבקשה התקציבית נועדה לתקצב הרשאה להתחייב בסך של 4,928 אלפי שקלים חדשים, וביצוע שינויים פנימיים בתקציב במשרד בתחומי בריאות הנפש ותפעול המטה.

רועי כהן: תוכנית מס' 240205 - תפעול מטה, 177,611 אלפי שקלים חדשים; תוכנית 240714 - בריאות הנפש, 153,198 אלפי שקלים חדשים; תוכנית מס' 244007 - מרכז רפואי ירושלמי, 43 - - -

מיכל בירן: מה זה לבריאות הנפש?

רועי כהן: מרכז רפואי ירושלמי, 43,057 אלפי שקלים חדשים; תוכנית מס' 240420 - הכשרת אחיות, 42,682 אלפי שקלים חדשים; תוכנית מס' 244008 - מרכז רפואי באר שבע, 27,216 אלפי שקלים חדשים; תוכנית מס' 244006 - מרכז רפואי באר יעקב, 25,012 אלפי שקלים חדשים; תוכנית מס' 244001 - מרכז רפואי מזרע, 24,905 אלפי שקלים חדשים; תוכנית מס' 242003 - קופות חולים ובתי חולים, 4,928 אלפי שקלים חדשים בהרשאה להתחייב.

משה גפני: תודה רבה.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה אושרה.

משה גפני: מה נשאר לנו?

משה גפני: בקשה מס' 15-009, הוצאות ביטחוניות.

מיקי רוזנטל: זה הולך לוועדת החוץ והביטחון, נכון?

משה גפני: כן, זה הולך לוועדה המשותפת.

ספיר איפרגן: שלום, הפנייה התקציבית נועדה להעברת עודפים משנת התקציב של 2017 לשנת התקציב 2018, בסך של 2,971,794 מיליארד שקלים במזומן לתוכנית 15-11-01.

ספיר איפרגן: הסיבות המרכזיות בגינן נוצרים עודפים בתקציב משרד הביטחון זה ראשית בגלל שחלק מרכזי מהתקציב הוא בעצם דולרי, ואין חפיפה בין שנת התקציב האמריקנית לבין שנת התקציב הישראלית.

ספיר איפרגן: משמע, שנת התקציב האמריקנית מתחילה באוקטובר של כל שנה, ושנת התקציב הישראלית בינואר, ולכן אין חפיפה בהכנסות מכספי הסיוע, ונוצרים עודפים מעת לעת.

ספיר איפרגן: עודפים שמקורם בכספים דולריים, כאמור.

ספיר איפרגן: הסיבה השנייה היא כמובן, כפי שקורה בכל המשרדים, שישנן התחייבויות בגין פרויקטים, ובגלל שמדובר בהתחייבויות קיימות העודפים עוברים לשנה העוקבת.

ספיר איפרגן: הסברים על כלל הפרויקטים וכלל השימושים יימסרו כמובן בוועדה המשותפת לתקציב הביטחון.

מיקי רוזנטל: יש רק דבר אחד שאני לא יודע אם דנו בו בוועדה, כי לא הייתי פה בשבוע שעבר, בנושא הפגיעה בתעשיות הישראליות כתוצאה מהשינויים הללו.

משה גפני: על זה יש דיון עכשיו, על רכש גומלין.

משה גפני: זה לא קשור לזה.

מיקי רוזנטל: אני יודע שזה לא קשור לזה.

משה גפני: יש דיון.

מיקי רוזנטל: מתי יהיה הדיון?

משה גפני: עוד מעט.

משה גפני: אנחנו נתקדם.

משה גפני: אני מבקש להגיד לחברי הוועדה כדלהלן, יש פה פניות שאינן יכולות להיות מוסברות בוועדה, הן הולכות לוועדה משותפת של הכספים והחוץ והביטחון.

משה גפני: ביקשתי בפעם הקודמת כשהיה הדיון הזה, מה שהיה בעבר, שיגידו לי שאדע להגיד לחברים שזה אכן הולך למטרות ראויות חסויות, וכל מה שנלווה לעניין.

מוסי רז: וביטחוניות.

משה גפני: הן הסבירו לי, תגידי את השמות שלכן.

ספיר איפרגן: ספיר איפרגן ויעל מרגלית.

ספיר איפרגן: אני נציגת אגף תקציבים ויעל נציגת משרד הביטחון.

משה גפני: על כל פנים, הן הסבירו לי, ואני אומר לחברים שהמטרות הן מטרות ראויות חד-משמעית.

משה גפני: לגבי הפירוט, זה יהיה בוועדה המשותפת לתקציב הביטחון, שם יהיה הפירוט.

משה גפני: מי בעד אישור הבקשה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הבקשה אושרה, וזה הולך לוועדה המשותפת לתקציב הביטחון.

משה גפני: את זה אני מעביר לדיון הבא.

משה גפני: הבקשה האחרונה זה הנושא של הדיור של בתי המשפט וכל מה שנלווה לזה.

משה גפני: אנחנו מקיימים עכשיו דיון לגבי הנושא, ואני אצביע על הפנייה הזאת בסוף הדיון הבא.

משה גפני: הדיון הבא הוא על תקציב הבינוי והפיתוח של בתי המשפט ובתי הדין.

מיקי לוי: הזמן הגיע, אתה חייב.

מיקי לוי: לפי הפרוטוקול אתה חייב.

מיקי לוי: אנחנו מחכים.

מיקי רוזנטל: סליחה, אתה לא יכול לחכות.

מיקי רוזנטל: אנחנו מבקשים להצביע.

יואל חסון: אתה יודע כמה פעמים לי לא היה רוב?

מיקי לוי: קבעת שעה, תצביע.

מיקי רוזנטל: אדוני, אין דבר כזה.

מיקי רוזנטל: זה לא בסדר.

מיקי רוזנטל: תצביע על הרוויזיה.

קריאות: - - -

משה גפני: בסדר, אני מצביע.

משה גפני: מי בעד הרוויזיה?

משה גפני: ירים את ידו.

משה גפני: מי נגד?

משה גפני: בעד – 6

משה גפני: נמנעים – אין

יואל חסון: הפסדתם.

קריאות: - - -

יצחק וקנין: גם אם יש שוויון אתם נפלתם.

משה גפני: 5 בעד, נגד – 5.

משה גפני: 5 נגד 5.

יצחק וקנין: הרוויזיה נפלה.

מיקי לוי: איציק, אנחנו יודעים, תן להרגיז קצת.

קריאות: - - -

משה גפני: אני מבקש להודיע את התוצאות.

משה גפני: באת מאוחר.

דוד ביטן: תיקו זה הפסד.

איילת נחמיאס ורבין: גפני, נתחיל לדרוש רואה חשבון שישגיח.

קריאות: - - -

משה גפני: אפשר להודיע את התוצאות?

משה גפני: בעד הרוויזיה – 5, נגד הרוויזיה – 6.

משה גפני: הרוויזיה לא התקבלה.

מיקי רוזנטל: איך?

מיקי רוזנטל: סליחה, איך זה יכול להיות?

קריאות: - - -

דוד ביטן: אני הצבעתי, מה אתה רוצה?

קריאות: - - -

דוד ביטן: תוותרו לנו אם ניתן לכם עיר בסיבוב השני.

מיקי רוזנטל: תודה רבה.

מיקי רוזנטל: יש לנו שלושה נציגי המחנה הציוני שהצביעו, אני, נציג של מרצ, נציג של יש עתיד, ואחמד טיבי, זה 6.

מיקי רוזנטל: אז היינו 6.

משה גפני: אנחנו היינו 6.

מיקי רוזנטל: אני אומר שהיינו 6, ראיתי.

מיקי רוזנטל: תקשיב, הם גם יושבים פה.

קריאות: - - -

משה גפני: טיבי, אתה בפנים.

מיקי רוזנטל: אנחנו הצבענו 6, ואתם הצבעתם 5.

משה גפני: לא, 6.

מיקי רוזנטל: אני מבקש לגשת למצלמות.

דוד ביטן: 6, 6.

מיקי רוזנטל: אתה אמרת 5, 5, לכן אמרתי לך שזה לא יכול להיות.

משה גפני: אני מקבל את העמדה שלכם, 6, 6.

משה גפני: לא ראינו, ראינו 5.

אחמד טיבי: אדוני היושב-ראש, הערה לסדר.

אחמד טיבי: איך מטוס שעולה 500 מיליון שקל יטוס ב-6 מול 6? איך?

אחמד טיבי: יש לקרקע את המטוס.

משה גפני: זאת שאלה טובה, אבל הרווויזיה לא התקבלה.

משה גפני: תודה רבה, רבותיי.

משה גפני: הישיבה נעולה.